text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
32 Yaye ke yena uYakobi, wahamba indlela yakhe, waza waqubisana+ neengelosi zikaThixo.
2 Ngoko nangoko uYakobi wathi, akuzibona: “Liqela likaThixo eli!”+ Ngoko ke wathi igama laloo ndawo yiMahanayim.+
3 Waza uYakobi wathumela abathunywa+ ngaphambi kwakhe kuEsawu umntakwabo ezweni laseSehire,+ emhlabeni wakwaEdom,+
4 kwaye wabayalela, esithi: “Nize nithi enkosini yam,+ uEsawu, ‘Utsho umkhonzi wakho uYakobi ukuthi: “Bendihleli kuLabhan njengomphambukeli, ndihleli ixesha elide khona kwade kwangoku.+
5 Ndiye ndaba neenkunzi zeenkomo namaesile, nezimvu, nezicaka nezicakakazi,+ yaye ndithumele ukuba kwaziswe inkosi yam, ukuze ndikholeke emehlweni akho.”’”+
6 Ekuhambeni kwexesha abathunywa abo babuyela kuYakobi, besithi: “Sifikile kumntakwenu uEsawu, yaye naye usendleleni esiza kukuhlangabeza, enamadoda angamakhulu amane kunye naye.”+
7 Woyika kakhulu uYakobi waza waxhalaba kunene.+ Ngoko wabahlula abantu ababekunye naye, nemihlambi neenkomo neenkamela zaba ngamaqela amabini,+
8 waza wathi: “Ukuba uEsawu uthe wafika kwelinye iqela waza walihlasela, liya kubakho ngokuqinisekileyo iqela eliseleyo eliya kusinda.”+
9 Emva koko uYakobi wathi: “Owu Thixo kabawo uAbraham noThixo kabawo uIsake,+ Owu Yehova, wena othe kum, ‘Buyela ezweni lakowenu nakwizalamane zakho yaye ndiya kuqhubana kakuhle nawe,’+
10 andifanelwanga bubo bonke obu bubele bothando nakuko konke oku kuthembeka ukubonakalisileyo kumkhonzi wakho,+ kuba ndayiwela le Yordan ndinomsimelelo wam wodwa yaye ngoku ndingamaqela amabini.+
11 Khawuncede undihlangule,+ esandleni somntakwethu, esandleni sikaEsawu, kuba ndiyamoyika, hleze afike andihlasele ngokuqinisekileyo,+ abantwana ndawonye nonina.
12 Wawuthe wena, ‘Ngokungathandabuzekiyo ndiya kuqhubana kakuhle nawe ndize ndiyenze imbewu yakho ibe njengentlabathi yolwandle, engenakubalwa ngenxa yobuninzi bayo.’”+
13 Wahlala apho ngobo busuku. Yaye wathabatha entweni esifike kuyo isandla sakhe, yasisipho kuEsawu umntakwabo:+
14 iimazi zeebhokhwe ezimakhulu mabini neenkunzi zeebhokhwe ezimashumi mabini, iimazi zezimvu ezimakhulu mabini neenkunzi zeegusha ezimashumi mabini,
15 iinkamela ezanyisayo ezimashumi mathathu namathole azo, iimazi zeenkomo ezimashumi mane neenkunzi zeenkomo ezilishumi, iimazi zamaesile ezimashumi mabini namaesile akhule ngokupheleleyo alishumi.+
16 Wazinikela kubakhonzi bakhe elandelisa omnye umhlambi emva komnye ngokwahlukeneyo waza ngokuphindaphindiweyo wathi kubakhonzi bakhe: “Welani phambi kwam, nishiye isithuba phakathi komhlambi nomhlambi.”+
17 Ngokubhekele phaya wayalela owokuqala, esithi: “Ukuba kwenzekile uEsawu umntakwethu ahlangane nawe aze akubuze, athi, ‘Ungokabani na, kwaye usiya phi, izezikabani zona ezi zinto ziphambi kwakho?’
18 uze uthi, ‘Zezomkhonzi wakho, uYakobi. Zisisipho,+ esithunyelelwa inkosi yam,+ uEsawu, yaye khangela! naye uyeza ngasemva kwethu.’”
19 Wayalela nowesibini, nowesithathu, nabo bonke abo babelandela imihlambi, esithi: “Nothetha ngolo hlobo kuEsawu nakuqubisana naye.+
20 Kananjalo nothi, ‘Nanko umkhonzi wakho uYakobi engasemva kwethu.’”+ Kuba wayezixelele ukuba: “Ndisenokumthomalalisa ngesipho esihamba phambi kwam,+ ndize ke emva koko ndibubone ubuso bakhe. Mhlawumbi wondamkela ngobubele.”+
21 Sawela ke isipho eso ngaphambi kwakhe, kodwa yena wahlala enkampini ngobo busuku.+
22 Wavuka ngobo busuku wathabatha abafazi bakhe bobabini+ nezicakakazi zakhe zozibini+ noonyana bakhe abancinane+ abalishumi elinanye waza wawela izibuko leYabhoki.+
23 Wabathabatha ke wabaweza intlambo,+ waweza noko wayenako.
24 Ekugqibeleni uYakobi wasala yedwa. Yaza ndoda ithile yabambana naye de kwangesifingo.+
25 Yakubona ukuba ayimeyisi,+ yachukumisa usikrotyana welungu lethanga lakhe; waza waphuma endaweni yakhe usikrotyana welungu lethanga likaYakobi ebudeni bokubambana kwakhe nayo.+
26 Emva koko yathi: “Ndiyeke ndihambe, kuba sesiphumile isifingo.” Wathi yena: “Andisokuze ndikuyeke uhambe de undisikelele kuqala.”+
27 Ngoko yathi kuye: “Ungubani igama lakho?” waza yena wathi: “NdinguYakobi.”
28 Yathi ke yona: “Igama lakho akusayi kuba sathiwa nguYakobi kodwa liya kuba nguSirayeli,+ kuba usukuzene+ noThixo kwakunye nabantu waza ekugqibeleni woyisa.”
29 Wayibuza naye uYakobi wathi: “Khawuncede, undixelele igama lakho.” Noko ke, yona yathi: “Ulibuzelani na igama lam?”+ Yatsho yamsikelela khona apho.
30 Ngoko ke uYakobi walibiza igama laloo ndawo ngokuthi yiPeniyeli,+ kuba wathi, “Ndimbonile uThixo ubuso ngobuso waza wahlangulwa umphefumlo wam.”+
31 Lathi chapha ilanga kamsinya nje akuba edlulile ePenuweli, kodwa wayejingxela ngethanga lakhe.+
32 Kungenxa yoko le nto oonyana bakaSirayeli bengawudli umsipha wethanga, okusikrotyana welungu lethanga, unanamhla, kuba yachukumisa usikrotyana welungu lethanga likaYakobi emsipheni wethanga.+
Yithumele
Yithumele
Genesis 32
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=32&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D32%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
Ibali 22: UYosefu Ufakwa Entolongweni
UYOSEFU une-17 leminyaka kuphela ubudala ngexesha lokusiwa kwakhe eYiputa. Apho uthengiswa kuPotifare. UPotifare usebenzela ukumkani waseYiputa ogama linguFaro.
UYosefu uyisebenzela nzima inkosi yakhe, uPotifare. Ngoko ekukhuleni kukaYosefu, uPotifare umenza umveleli wendlu yakhe iphela. Kutheni ke uYosefu elapha entolongweni? Kungenxa yomkaPotifare.
Ekukhuleni kwakhe, uYosefu uba yindoda entle ngenkangeleko yaye umkaPotifare ufuna alale naye. Kodwa uYosefu uyazi ukuba le nto iphosakele, yaye akavumi ukuyenza. UmkaPotifare uba nomsindo. Ngoko ekufikeni kwendoda yakhe ekhaya, uyayixokisa aze athi: ‘Laa Yosefu ungcolileyo uzame ukundilala!’ UPotifare uyamkholelwa umkakhe, aze abe nomsindo kunene ngale nto yenziwe nguYosefu. Ngoko ufakwa entolongweni.
Ngokukhawuleza umphathi wentolongo uyabona ukuba uYosefu yindoda elungileyo. Ngoko umenza umveleli wawo onke amabanjwa. Kamva uFaro ucatshukiswa ngumngcamli wakhe nomoji wezonka, aze abafake entolongweni. Ngabusuku buthile ngamnye kubo uphupha iphupha elingaqhelekanga, kodwa abazi ukuba athetha ukuthini. Ngengomso uYosefu uthi: ‘Khanindixelele amaphupha enu.’ Emva kokuba bemxelele, ngoncedo lukaThixo uYosefu ubachazela intsingiselo yamaphupha abo.
Kumngcamli, uYosefu uthi: ‘Kwiintsuku ezintathu, uya kukhululwa entolongweni, uze uphinde ube ngumngcamli kaFaro.’ Aze uYosefu ongezelele athi: ‘Ekuphumeni kwakho, mxelele ngam uFaro, undincede ndiphume kule ndawo.’ Kodwa kumbhaki wezonka, uYosefu uthi: ‘Kwiintsuku nje ezintathu uFaro uya kuyinqumla intloko yakho.’
Kwiintsuku ezintathu kwenzeka kanye njengokutsho kukaYosefu. UFaro uyayinqumla intloko yombhaki wezonka. Yena umngcamli uyakhululwa entolongweni aze akhonze ukumkani kwakhona. Kodwa umngcamli umlibala shici uYosefu! Akamxeleli uFaro ngaye yaye uYosefu uhlala entolongweni.
Imibuzo
- UYosefu uneminyaka emingaphi xa ethunyelwa eYiputa, yaye kwenzeka ntoni akufika apho?
- UYosefu uya njani entolongweni?
- UYosefu unikwa wuphi umsebenzi entolongweni?
- Entolongweni, yintoni uYosefu ayenzela umngcamli kaFaro nomoji wezonka?
- Kwenzeka ntoni akukhululwa umngcamli entolongweni?
Imibuzo eyongezelelekileyo
- Funda iGenesis 39:1-23.
Ekubeni kwakungekho mthetho ubhaliweyo kaThixo owawusalela ukukrexeza ngexesha likaYosefu, yintoni eyamnyanzela ukuba asabe kumkaPotifare? (Gen. 2:24; 20:3; 39:9)
- Funda iGenesis 40:1-23.
Ngokufutshane chaza iphupha lomngcamli nendlela uYosefu awalichaza ngayo ekhanyiselwa nguYehova. (Gen. 40:9-13)
Waphupha ntoni umoji wezonka yaye lalithetha ntoni iphupha lakhe? (Gen. 40:16-19)
Ikhoboka elithembekileyo neliyingqondi liye lasixelisa njani isimo sengqondo sikaYosefu? (Gen. 40:8; INdu. 36:9; Yoh. 17:17; IZe. 17:2, 3)
IGenesis 40:20 iyichaza njani indlela amaKristu amele ayijonge ngayo imihla yokuzalwa? (INtshu. 7:1; Marko 6:21-28)
Funda Okungakumbi
Ikhadi LeBhayibhile LikaPotifare
Zikhuphelele eli khadi lomntu oseBhayibhileni uze ufunde okungakumbi ngoPotifare, inkosi kaYosefu yaseYiputa.

robotstxt: allowed

filter: keep


text:
YoloYoloYoloYoloYoloYoloYoloYoloYoloYoloYoloYoloYo loYoloYoloYoloYoloYoloYoloYoloYoloYoloYoloYoloYolo YoloYoloYoloYoloYoloYoloYoloYoloYoloYoloYoloYoloYo loYoloYoloYoloYoloYoloYoloYoloYoloYoloYoloYoloYolo YoloYoloYoloYoloYoloYoloYoloYoloYoloYoloYoloYoloYo loYoloYoloYoloYoloYoloYoloYoloYoloYoloYoloYoloYolo YoloYoloYoloYoloYoloYoloYoloYoloYoloYoloYoloYoloYo loYoloYoloYoloYoloYoloYoloYoloYoloYoloYoloYoloYolo YoloYoloYoloYoloYoloYoloYoloYoloYoloYoloYoloYoloYo loYoloYoloYoloYoloYoloYoloYoloYoloYoloYoloYoloYolo YoloYoloYoloYoloYoloYoloYoloYoloYoloYoloYoloYoloYo loYoloYoloYoloYoloYoloYoloYoloYoloYoloYoloYoloYolo YoloYoloYoloYoloYoloYoloYoloYoloYoloYoloYoloYoloYo loYoloYoloYoloYoloYoloYoloYoloYoloYoloYoloYoloYolo YoloYoloYoloYoloYoloYoloYoloYoloYoloYoloYoloYoloYo loYoloYoloYoloYoloYoloYoloYoloYoloYoloYoloYoloYolo YoloYoloYoloYoloYoloYoloYoloYoloYoloYoloYoloYoloYo loYoloYoloYoloYoloYoloYoloYoloYoloYoloYoloYoloYolo YoloYoloYoloYoloYoloYoloYoloYoloYoloYoloYoloYoloYo loYoloYoloYoloYoloYoloYoloYoloYoloYoloYoloYoloYolo YoloYoloYoloYoloYoloYoloYoloYoloYoloYoloYoloYoloYo loYoloYoloYoloYoloYoloYoloYoloYoloYoloYoloYoloYolo YoloYoloYoloYoloYoloYoloYoloYoloYoloYoloYoloYoloYo loYoloYoloYoloYoloYoloYoloYoloYoloYoloYoloYoloYolo YoloYoloYoloYoloYoloYoloYoloYoloYoloYoloYoloYoloYo loYoloYoloYoloYoloYoloYoloYoloYoloYoloYoloYoloYolo YoloYoloYoloYoloYoloYoloYoloYoloYoloYoloYoloYoloYo loYoloYoloYoloYoloYoloYoloYoloYoloYoloYoloYoloYolo YoloYoloYoloYoloYoloYoloYoloYoloYoloYoloYoloYoloYo loYoloYoloYoloYoloYoloYoloYoloYoloYoloYoloYoloYolo YoloYoloYoloYoloYolo
¸
=_= looks at my post count ..... cries in a corner
Deal with it, Ive spammed MPGH too, still remember that days. R.I.P MPGH 2010.-


text:
Ngaba Iidemon Zikho Ngokwenene?
Impendulo yeBhayibhile
Ewe zikho. Iidemon ‘ziingelosi ezonayo,’ izidalwa zomoya ezavukela uThixo. (2 Petros 2:4) Ingelosi yokuqala eyaba yidemon nguSathana uMtyholi, lowo iBhayibhile ithi ‘ngumlawuli weedemon.’—Mateyu 12:24, 26.
Imvukelo ngomhla kaNowa
IBhayibhile ichaza imvukelo yeengelosi ngaphambi koMkhukula womhla kaNowa: “Baziphawula ke oonyana boThixo oyinyaniso iintombi zabantu, ukuba zintle ngenkangeleko; baza bazithabathela abafazi kuzo zonke abazikhethayo.” (Genesis 6:2) Ezo ngelosi zingendawo “zayishiya indawo yazo efanelekileyo yokuhlala” emazulwini zaza zazambathisa imizimba yabantu ukuze zilale namabhinqa.—Yuda 6.
Xa kwafika uMkhukula, ezi ngelosi zinemvukelo zayishiya loo mizimba, zabuyela ezulwini. Noko ke, uThixo wazigxotha kwintsapho yakhe waza wazohlwaya ngokuthi zingaphindi zikwazi ukuba nemizimba yabantu.—Efese 6:11, 12.
Funda Okungakumbi
Izidalwa Zomoya—Indlela Ezisichaphazela Ngayo
IBhayibhile ithetha ngeengelosi needemon. Ngaba ezi zidalwa zomoya zikho? Ngaba zinokubuchaphazela ubomi bethu?


text:
INQAKU ELINGUMXHOLO | KUNCEDA NGANTONI UKUTHANDAZA?
Kutheni Abantu Bethandaza?
“Ndandikuthand’ egazini ukubheja. Ndathandazela ukuba ndifumane isityhwentywe semali. Kodwa zange kube njalo.”—USamuel, * waseKenya.
“Ekuphela kwento ekwakulindeleke ukuba siyenze esikolweni kukucengceleza imithandazo ngentloko.”—UTeresa, wakwiiPhilippines.
“Ndithandaza xa ndisengxakini. Ndithandazela ukuxolelwa kwezono nokuba ndibe ngumKristu oqhuba kakuhle.”—UMagdalene, waseGhana.
Amagqabaza kaSamuel, uTeresa, noMagdalene abonisa ukuba abantu bathandazela izinto ezahlukahlukeneyo, ezinye zibhadle ngakumbi kunezinye. Abanye abantu bathandaza ngokunyanisekileyo; ngoxa abanye bedlulisela nje usana kunina. Enoba bathandazela ukuba bapase esikolweni, ukuba iqela lezemidlalo abalithandayo liphumelele, ukuba uThixo abakhokele entsatsheni, okanye ezinye izinto, amakhulu ezigidi ayaqonda ukuba kufuneka athandaze. Uhlolisiso luye lwabonisa ukuba kwanabantu abangayihambiyo icawa bathandaza rhoqo.
Ngaba uyathandaza? Ukuba kunjalo, yintoni oyithandazelayo? Enoba ukuqhelile ukuthandaza okanye akunjalo, usenokuzibuza: ‘Ngaba kuyanceda ke nyhani ukuthandaza? Omnye umbhali wathi, umthandazo “luhlobo nje oluthile lonyango olupholisa ingqondo.” Nabathile bezonyango banembono efanayo, bathi umthandazo yenye nje “indlela yokunyanga.” Ngaba abantu abathandazayo benza nje uphela sonwabe okanye bayancedakala ngandlela ithile xa bethandaza?
IBhayibhile ithetha okwahlukileyo koko, ibonisa ukuba umthandazo asilohlobo nje luthile lonyango. Isixelela ukuba kukho umntu oyiphulaphula imithandazo eyenziwa ngendlela efanelekileyo, kuthandazelwa izinto ezifanelekileyo. Ngaba yinyani leyo? Makhe sihlole ubungqina.
^ isiqe. 3 Amanye amagama kweli nqaku atshintshiwe.


text:
XELISA UKHOLO LWABO | UYOSEFU
“Ndingathini Ukwenza Obu Bubi Bukhulu Kangaka?”
UYOSEFU wayephefumla impepho ephole kamnandi, esezela nobuqholo bevumba leenyibiba nezinye izityalo ezikhula emanzini. Wayeqhutywa ngabarhwebi, begugutha ummandla othe tyaba ogudle umlambo uMnayile. Yiba nomfanekiso-ngqondweni wamadoda elandelelana eqhuba iinkamela, esehla ngomlambo, etyhutyha iidolophu zaseYiputa, emangaliswe bubuhle bokundanda kweentaka ezinjengookhwalimanzi namang’ang’ane. Ngoku uYosefu wayesele ehambe amakhulukhulu eekhilomitha, ibe umele ukuba wayecing’ emva ekhaya kwiinduli ezingumqwebedu zaseHebron; kodwa ngoku, wayekwilizwe elahluke mpela.
Yiba nomfanekiso-ngqondweni wabo besiva iingxolo yeenkawu encochoyini yemithi yesundu neyefiya. Ulwimi olwaluthethwa ngabantu abadlula kubo lwalufana naloo ngxolo kuYosefu. Mhlawumbi wayefane eve loo magama naloo magama. Wayemele nje aqalise ukulufunda, kuba wayeqonda ukuba wayengasoze aphinde alibeke kowabo.
UYosefu wayesengumfanyana—oneminyaka eyi-17 okanye eyi-18—kodwa wanyamezela iingxaki amadoda amadala angenakukwazi ukuzimela. Waphantse wabulawa ngabantakwabo ababecaphukela into yokuba ethandwa kakhulu ngutata wabo, kodwa baphela bemthengisa kubarhwebi. (Genesis 37:2, 5, 18-28) Emva kohambo lwabo olwathatha iiveki, kufanele ukuba aba barhwebi babeziva bechulamancile xa babesiya besondela kwisixeko esikhulu, apho babeza kufumana imali entle ngokuthengisa uYosefu nezinye izinto zabo zexabiso. Yintoni eyanceda uYosefu akaziva enomvandedwa nentliziyo ebuhlungu? Yintoni esinokuyenza thina namhlanje ukuze singavumeli iingxaki zobomi ziphazamise ukholo lwethu? Ininzi into esinokuyifunda kuYosefu.
“UYEHOVA WABA NOYOSEFU”
“Ke kaloku uYosefu, wehliselwa eYiputa, waza uPotifare, igosa lenkundla kaFaro, intloko yamafanankosi, umYiputa, wamthenga esandleni samaIshmayeli awayemhlisele khona.” (Genesis 39:1) Ngaloo mazwi ambalwa, eli bali leBhayibhile lisenza sibone indlela ekufanele ukuba waziva ethotywe ngayo lo mfanyana xa wayephinda ethengiswa. Wayeyinto nje enokuthengiswa! Khawumbone uYosefu elandela emva kwenkosi yakhe, igosa lenkundla elingumYiputa, bedlula kwizitrato zesixeko ezineemarike neziphithizelayo, besiya kwikhaya lakhe elitsha.
Ikhaya? Le ndawo yayingafani kwaphela nekhaya awayesuka kulo. Kaloku yena wakhulela kwintsapho eyayihlala kwiintente, neyayisoloko ifuduka, isalusa iigusha. Apha, amaYiputa afana noPotifare ayehlala kumapomakazi ezindlu ezipeyintwe ngemibala-bala egqamileyo. Abembi bezinto zakudala bathi amaYiputa amandulo ayethanda iigadi ezibiyelweyo, ezinamachibi acwengileyo, neziyokozela imithi, iingcongolo, iinyibiba kunye nezinye izityalo ezikhula emanzini. Ezinye izindlu zaziba segadini, zibe neveranda ukuze bakwazi ukunandipha impepho, zineefestile eziphezulu ukuze zingene umoya, zinamagumbi amaninzi, amanye awo ingawokutyela, amanye ingawabasebenzi.
Ngaba uYosefu wayevuyiswa bobo butyebi? Akubonakali njalo. Eyona nto kusenokwenzeka uba yayimthe mbende bubulolo. Wayengaqhelananga nolwimi lwamaYiputa, engayiqhelanga nendlela anxiba nazilungisa ngayo, singasathethi ke ngonqulo lwawo. Ayenothotho loothixo, esebenzisa ubugqi nemilingo, yaye ebambelele kwinto yokuba abantu abafileyo bayaphila. Inye into eyagcina uYosefu omelele. Eli bali leBhayibhile lithi: “UYehova waba noYosefu.” (Genesis 39:2) Ngokuqinisekileyo uYosefu waphalaza imbilini yakhe kuThixo. IBhayibhile ithi “usondele uYehova kubo bonke abo bambizayo.” (INdumiso 145:18) Yiyiphi enye indlela uYosefu awasondela ngayo kuThixo?
Eli tyendyana lomfana alizange libe nomvandedwa, kunoko lazimisela kangangoko kunokwenzeka ukuzinikela kumsebenzi walo. Ngenxa yoko lasikelelwa nguYehova, lathandwa nayinkosi yalo entsha. UPotifare wabona ukuba eli tyendyana lalisikelelwa nguYehova, uThixo wabantu bakuloYosefu, ibe ngokuqinisekileyo ezo ntsikelelo zazisa ubutyebi endlwini yalo mYiputa. Ngokuthe ngcembe uPotifare wayesiya emthemba uYosefu, wada wamenza umphathi wendlu yakhe yonke.—Genesis 39:3-6.
UYosefu ngumzekelo omhle kubantu abatsha abakhonza uThixo. Ngokomzekelo, esikolweni kusenokwenzeka ukuba baziva bekwindawo engaqhelekanga, enabantu abathanda ubugqi, nekungekho nto ibavuyisayo ngobomi. Ukuba nawe ukuloo meko, khumbula ukuba uYehova akatshintshanga. (Yakobi 1:17) Usaqhubeka ebaxhasa bonke abo bathembekileyo kuye, nabazama kangangoko ukumvuyisa. Ubasikelela ngeyona ndlela, ibe uya kwenza njalo nakuwe.
Eli bali lithi, uYosefu wakhula waba yindoda enezoso, ‘entle nangembonakalo.’ Kuyacaca ukuba lo mfana wayeza kuba nengxaki, kaloku ubuhle bumtsalela amehlo umntu, nawabantu abangenazintloni.
‘AKAZANGE AVUME’
UYosefu wayekubona kubalulekile ukuthembeka, kodwa umfazi kaPotifare wayengaboni njalo. Sifunda oku: “Umfazi wenkosi yakhe waphosa amehlo akhe kuYosefu waza wathi: ‘Ndilale.’” (Genesis 39:7) Ngaba uYosefu wayemncwasile lo mfazi ungumhedeni nongenazintloni? EBhayibhile akukho nto isenza sicinge ukuba uYosefu wayengenazo imvakalelo abanazo bonke abantu abatsha, nokuba lo mfazi uphila tofo-tofo unomyeni ongusozimali, nonesikhundla esiphezulu enkundleni wayengekho mhle. Ngaba uYosefu wayenokuzithethelela ngelithi inkosi yakhe ngekhe yazi? Ngaba wayeya kucinga ngamaqithi-qithi awayeya kuwafumana ngokuba likrexe lalo mfazi?
Enyanisweni asinakuyazi into eyayicingwa nguYosefu. Kodwa icacile into eyayisentliziyweni yakhe. Icaca mhlophe kwimpendulo yakhe ethi: “Yabona, inkosi yam ayikwazi oko ndinako apha endlwini, nezinto zonke enazo izinikele esandleni sam. Akukho bani mkhulu kunam endlwini apha, kwaye ayindibandezanga nantoni na ngaphandle kwakho, kuba ungumfazi wayo. Ngoko ndingathini ukwenza obu bubi bukhulu kangaka ndize eneneni ndone kuThixo?” (Genesis 39:8, 9) Khawufane ube nomfanekiso-ngqondweni weli tyendyana liphalaza imbilini yalo ngala mazwi. Kwaukucinga obu bubi lo mfazi wayefuna abenze kwakumxhela emphefumlweni. Ngoba?
Njengokuba uYosefu watshoyo, inkosi yakhe yayimthembile. UPotifare wayeyinikele esandleni sikaYosefu yonke into endlwini yakhe, engambandezanga nto ngaphandle komfazi wakhe. UYosefu wayengayenza njani into yokumjikela? Wayengakwazi nokuyicinga into enjalo. Kodwa eyona nto yayimenza ayicaphukele nangakumbi le nto, kukungafuni ukona uYehova. UYosefu wafunda lukhulu kubazali bakhe ngendlela uThixo awujonga ngayo umtshato nokukrexeza. Xa uYehova wayesenza umtshato wokuqala, watsho phandle ukuba ulindele ntoni. Indoda nomfazi wayo bamele bamanyane babe “nyama-nye.” (Genesis 2:24) Abo bakhe bazama ukuluqhawula olo manyano, babasesichengeni sokugagana nomsindo kaThixo. Ngokomzekelo, abo baphantse bathatha umfazi kaAbraham, owayengukhokho kaYosefu, nomfazi kaIsake, umakhulu kaYosefu, basinda cebetshu. (Genesis 20:1-3; 26:7-11) UYosefu wafunda kuloo nto, ibe wayezimisele ukungayenzi impazamo enjalo.
Umfazi kaPotifare wayengafuni nokuyiva le nto ithethwa nguYosefu. Khawufan’ ucinge, ikhoboka eliphantsi kangaka limbhebhetha, lide libize esi sicelo sakhe ‘njengobubi obukhulu’! Sekunjalo, akazange ancame. Kusenokwenzeka ukuba waziva ethotywe isidima, wazixelela ukuba uza kumenza ade avume. Indlela awayesenza ngayo lo mfazi yayifana nendlela uSathana awenza ngayo xa wayelinga uYesu. Naye uSathana akazange aphumelele, kodwa akazange ancame, walinda de kwaba ‘lelinye ixesha elimlungeleyo.’ (Luka 4:13) Ngoko ke, abantu abathembekileyo kuThixo bamele bomelele, bangagungqiswa lula. Wayenjalo kanye uYosefu. Nakuba le nto yaqhubeka “imihla ngemihla” akazange anikezele. Sifunda ukuba, “akazange” avume. (Genesis 39:10) Kodwa umfazi kaPotifare waqhubeka emcenga.
Wakhetha ixesha laxa bonke abasebenzi babengekho endlwini. Wayesazi ukuba uYosefu wayeza kungena ukuze enze umsebenzi wakhe. Wathi akungena, lo mfazi wazama iqhinga lakhe. Wathi hlasi isambatho sikaYosefu, waza wamcenga esithi: “Ndilale!” UYosefu waxhuma ngoko nangoko. Wazidluthula, kodwa lo mfazi watsala isambatho sakhe. Sakhululeka, waza wasishiya, wabaleka!—Genesis 39:11, 12.
Oku kusikhumbuza isiluleko esiphefumlelweyo sikampostile uPawulos esithi: “Sabani kulo uhenyuzo!” (1 Korinte 6:18) Onjani wona ukuba mhle umzekelo uYosefu awumisele onke amaKristu okwenyaniso! Sisenokungakwazi ukukuphepha ukuba phakathi kwabantu abangayikhathalelanga imithetho kaThixo yokuziphatha, kodwa oko akuthethi kuthi simele sibavumele basiphembelele. Simele sisabe, nokuba uyintoni na umphumo woko.
Kwimeko kaYosefu, ukusaba kwamzisela iingxaki ezinkulu. Umfazi kaPotifare wafuna ukuziphindezela. Watsho ngesikrakra isikhalo, wabiza abasebenzi ukuba beze endlwini. Watyhola uYosefu esithi ebezama ukumdlwengula, waza wabaleka akumva ekhala. Wasigcina isambatho sikaYosefu ukuze asibonise umyeni wakhe. Ekufikeni kukaPotifare, umfazi wakhe wamchazela ngesi senzo sikaYosefu, exoka ke phofu, egxeka nomyeni wakhe ngokuzisa eli khoboka endlwini yakhe. Wenza ntoni uPotifare? IBhayibhile ithi, ‘Wavutha umsindo wakhe’! Wamvalela entolongweni uYosefu.—Genesis 39:13-20.
“BAZIXHWALEKISA IINYAWO ZAKHE NGAMAKHAMANDELA”
Asinalwazi lungako ngeentolongo zaseYiputa zelo xesha. Kodwa amabhodlo aye afunyanwa ngabembi bezinto zakudala, abonisa ukuba iintolongo zelo xesha zaziziinqaba ezinkulu ezinezisele ezingaphantsi komhlaba. Kamva uYosefu wazichaza ezo ntolongo ngokuthi ‘ngumhadi,’ nto leyo ebonisa ukuba zaziyindawo yesithokothoko sobumnyama nenganiki themba. (Genesis 40:15) Incwadi yeNdumiso ichaza ukuba uYosefu wathuthunjiswa, isithi: “Bazixhwalekisa iinyawo zakhe ngamakhamandela, umphefumlo wakhe waba sezintsimbini.” (INdumiso 105:17, 18) AmaYiputa ayedla ngokuzibophelela ngasemva ngamakhamandela iingalo zamabanjwa; amanye ayefakwa intsimbi emqaleni. Enjani yona ukuba gadalala impatho awayifumanayo uYosefu—nangona kwakungekho kwanto iphosakeleyo wayenzayo!
Okubuhlungu nangakumbi kukuba, le yayingeyompatho nje yokwexeshana. IBhayibhile ithi uYosefu “wahlala apho endlwini yentolongo.” Wachitha iminyaka kuloo ndawo yoyikekayo! * Ibe uYosefu wayengathembi ukuba wayeya kuze akhululwe. Njengoko kwakugqitha iiveki, kwalandela iinyanga ekobo bugxwayiba, yintoni eyamncedayo ukuba angaphelelwa lithemba?
IBhayibhile isiqinisekisa ngokuthi: “UYehova waqhubeka enoYosefu waza wamenzela ububele bothando.” (Genesis 39:21) Akukho zindonga zantolongo, namakhamandela, nazisele zimnyama ezinokuthintela uYehova ukuba angakwazi ukubonisa uthando kubakhonzi bakhe. (Roma 8:38, 39) UYosefu umel’ ukuba wayethandaza rhoqo, ephalaza imbilini yakhe ‘kuThixo wentuthuzelo yonke,’ nto leyo eyayimnceda ukuba ahlale enoxolo yaye ezolile. (2 Korinte 1:3, 4; Filipi 4:6, 7) Yintoni enye uYehova awamenzela yona uYosefu? Sifunda ukuba wamenza “wakholeka emehlweni egosa eliyintloko lendlu yentolongo.”
Kuyacaca ukuba amabanjwa ayenikwa imisebenzi, ibe indlela uYosefu awazilahlela ngayo emsebenzini yamenza wasikelelwa nguYehova. Wayezijul’ ijacu kuyo yonke imisebenzi awayeyinikwa, aze enye nenye ayiyekele kuYehova. UYehova wamsikelela uYosefu kuba wathandwa waza wathenjwa njengokuba kwakunjalo nakwaPotifare. Sifunda oku: “Ngoko igosa eliyintloko lendlu yentolongo lawanikela esandleni sikaYosefu onke amabanjwa awayesendlwini yentolongo; yaye yonk’ into awayeyenza apho, yayisenziwa nguye. Igosa eliyintloko lendlu yentolongo lalingaveleli nanye into eyayisesandleni salo, kuba uYehova wayenoYosefu yaye oko wayekwenza uYehova wayekuphumelelisa.” (Genesis 39:22, 23) Kufanele ukuba kwakumomeleza nyhani uYosefu ukwazi ukuba uYehova wayemkhathalele!
Ubomi busenokuba krakra, singehlelwa nazizinto ezibuhlungu ezingasifanelanga; sekunjalo, singafunda lukhulu kukholo lukaYosefu. Ukuba sithandaza rhoqo kuYehova, sigcine imithetho yakhe, size sizame konke okusemandleni ukwenza ukuthanda kwakhe, uya kusisikelela. Kumanqaku alandelayo kolu ngcelele siza kubona indlela uYehova awaqhubeka emsikelela ngayo uYosefu.
^ isiqe. 23 IBhayibhile ithi uYosefu wayeneminyaka eyi-17 okanye eyi-18 ukufika kwakhe endlwini kaPotifare, ibe wahlala apho de waba yindoda. Wayeneminyaka eyi-30 ukukhululwa kwakhe entolongweni.—Genesis 37:2; 39:6; 41:46.
Funda Okungakumbi
Ngaba Uza Kumthemba UThixo?
Kuba mnandi kakhulu xa umazi uThixo kwaye umthemba njengomhlobo osenyongweni.


text:
UBOMI BAMAKRISTU NOMSEBENZI WOKUSHUMAYELA–INCWADI YENTLANGANISO AGASTI 2016
Iintshayelelo Onokuzisebenzisa
Amacebiso okuhambisa uVukani! nencwadana ethi Phulaphula UThixo Uze Uphile Ngonaphakade. Sebenzisa imizekelo ukuze uzenzele ezakho iintshumayelo.
UBUTYEBI OBUPHUMA ELIZWINI LIKATHIXO
Hlala Kwindawo Efihlakeleyo Yoyena Uphakamileyo
Yintoni ‘indawo efihlakeleyo’ kaYehova, kwaye isikhusela njani? (INdumiso 91)
UKUPHILA NJENGAMAKRISTU
Ukuphucula Ubuchule Bethu Bokushumayela
—Ukunceda Izifundo ZeBhayibhile Zizahlulele Zize Zibhaptizwe
Kutheni kubaluleke kangaka ukuzama ukufikelela izinto zokomoya? Yintoni onokuyenza ukunceda izifundo zakho zifikelele ezo zinto?
UBUTYEBI OBUPHUMA ELIZWINI LIKATHIXO
Ukuchuma Ngokomoya Ebudaleni
Iivesi ezikwiNdumiso 92 zibalaselisa ukuba abantu abadala basenako ukuchuma baze bavelise isiqhamo somoya.
UBUTYEBI OBUPHUMA ELIZWINI LIKATHIXO
UYehova Uyakhumbula Ukuba Siluthuli
KwiNdumiso 103, uDavide usebenzisa izafobe ukuchaza indlela enkulu ngayo inceba kaYehova.
UBUTYEBI OBUPHUMA ELIZWINI LIKATHIXO
“Bulelani KuYehova”
Iivesi ezikwiNdumiso 106 zingakunceda uhlale umbulela uYehova.
UBUTYEBI OBUPHUMA ELIZWINI LIKATHIXO
“Ndiya Kumbuyekeza Ngantoni Na UYehova?”
Umdumisi wayezimisele ukumbulela njani uYehova? (INdumiso 116)
UBOMI BAMAKRISTU
Fundisa Inyaniso
Fundisa abantu imfundiso yeBhayibhile ngendlela elula usebenzisa olu hlobo lutsha lwentshumayelo.
UBOMI BAMAKRISTU
Iphulo Elikhethekileyo Lokuhambisa IMboniselo NgoSeptemba
IMboniselo iza kuthetha ngentuthuzelo nangendlela uThixo athuthuzela ngayo.


text:
Antstolio T. Ubarto kontoraIkhadi engabonakaliyo
Antstolio T. Ubarto kontora
Amatyala, Amaxwebhu wenkqubo, Auctions property, Bailiffs, Iingcebiso zomthetho +15
Ushicelelo
I-IV 8:00-17:00
V 8:00-15:40
- Antstolio T. Ubarto kontora
Imephu
Umsebenzi udidi
Amatyala, Amaxwebhu wenkqubo, Auctions property, Bailiffs, Iingcebiso zomthetho, Iinkonzo zomthetho, Iinkonzo zomthetho, Law zoshishino, Lien, Management ityala, Ngotyefezo ipropati, Nokuqokelelwa kwamatyala, Nokuqokelelwa kwamatyala, Nokuqokelelwa kwamatyala aphesheya, Ofisi igosa, Ubunini, Umthetho corporate, Umthetho werhafu, Wezemali, inshorensi, umthetho, Zokunyanzelisa
Ikhowudi qr
vCard
Website
Igama site: Anstolio Tomo Ubarto kontora -


text:
IMBONISELO (YOKUFUNDISA) AGASTI 2016
Le Mboniselo inamanqaku aza kufundwa ngoSeptemba 26 ukuya kuOktobha 23, 2016.
Indlela Okwandonwabisa Ngayo Ukupha
Umfana oliNgesi waqalisa ukuphila ubomi obamonwabisayo, ngokuba ngumthunya wevangeli ePuerto Rico.
Umtshato—Imvelaphi Nenjongo Yawo
Ngaba kuchanile ukuthi umtshato sisipho esivela kuThixo?
Ukwenza Umtshato WamaKristu Uphumelele
Fumana icebiso elinokukunceda.
Funa Into Exabiseke Ngakumbi Kunegolide
Funda ngeendlela ezintathu umfundi weBhayibhile onenyameko, afana ngazo nabantu abakhangela igolide.
Ngaba Uyayibona Imfuneko Yokwenza Inkqubela?
Funda ukuba unokwenza ntoni ukuze uphumelele.
Ngaba Uyayibona Imfuneko Yokuqeqesha Abanye?
Ziintoni ezibalulekileyo onokubanceda bazifune?
Imibuzo Evela Kubafundi
Kwakutheni ukuze iintshaba zikaYesu zibe nengxaki ngomba wokuhlanjwa kwezandla?
“Ndivuna Iziqhamo Ezidumisa UYehova”
Nangona aBafundi BeBhayibhile babengayiqondi ncam into yokungathathi cala kwezopolitiko ngexesha leMfazwe Yehlabathi Yokuqala, ukukhuthala kwabo kwaba nemiphumo emihle.


text:
OKUFUNDISWA YIBHAYIBHILE
Ubuhle
Indlela esibujonga ngayo ubuhle inokusenza sonwabe okanye singonwabi.
Kutheni sibuthanda ubuhle?
Ngendlela engekaqondwa nangoku, ingqondo yomntu iyabuqaphela ubuhle. IBhayibhile ayikuchazi ukuba kwenzeka njani oko, kodwa iyatsho ukuba kutheni sizithanda izinto ezintle. Ithi uThixo usenze safana naye. (Genesis 1:27; INtshumayeli 3:11) Kwakhona wenze umzimba womntu wantsokotha, nto leyo ebangela ukuba imangalise indlela okhangeleka nosebenza ngayo. Ethetha ngale nto, umbhali wengoma wakudala wathi: “Ndiya kukubonga ngenxa yokuba ngendlela eyoyikekayo ndenziwe ngokumangalisayo.”—INdumiso 139:14.
Namhlanje, ubuhle abujongwa ngendlela efanelekileyo—loo nto ikhuthazwa lishishini lezefashoni namajelo ezonxibelelwano. Ngokutsho kwencwadi iBody Image, uhlolisiso lwezithethe zaseNtshona “lubonisa ukuba inkangeleko yeyona nto iphambili eyenza umntu azive enguye.” Le ndlela ilinganiselweyo yokujonga izinto, isenza silibale eyona nto ibaluleke kakhulu—intliziyo yomntu.—1 Samuweli 16:7.
Ngaphezu kokujonga umzimba njengento ephambili, uyavezwa, ingakumbi ngamabhinqa. Ingxelo yeAmerican Psychological Association (APA) ka-2007 ithi, “Phantse kulo lonke uhlobo lwezonxibelelwano oluye lwahlolisiswa kukho ubungqina obubambekayo bokuba amabhinqa enziwa aveze imizimba.” IBhayibhile isiyalela ngokucacileyo ukuba masingakwenzi oku—ibe ifanele!—Kolose 3:5, 6.
‘Ukuhomba kwenu makungabi kokwangaphandle, kodwa makube kokomntu ofihlakeleyo wentliziyo ofake isivatho esingenakonakala somoya ozolileyo nowobulali, oxabiso likhulu emehlweni kaThixo.’—1 Petros 3:3, 4.
Kutheni kubalulekile ukubujonga ngendlela efanelekileyo?
Abanye bathi ngobuhle: “Ukuba uphiwe, veza!” Ingxelo yeAPA ithi, apho kuxhaphake khona oku, amantombazana afikisayo nangaphantsi afuna ukuba “ngala mantombi athandwayo . . . , ajongwa ngenxa yenkangeleko yawo.” Ukuzijonga ngale ndlela kuyingozi kakhulu. Inyaniso kukuba kuxhalabisa kakhulu kwezentlalo nakwezempilo. Ngokutsho kweAPA oku “kunokukubangela ungonwabi,” ube neengxaki ezifana nokusoloko unexhala “ude uzicaphukele . . . , ungatyi kakuhle, uzijongele phantsi, uxinezeleke.”
“Yishenxise ingqumbo entliziyweni yakho, uze uyinqande intlekele enyameni yakho; kuba ubutsha nokuza ngobuso ebomini ngamampunge.”—INtshumayeli 11:10.
Ngumntu onjani oyisebenzisa kakuhle ingqondo?
IBhayibhile ifanisa ukuba ‘nengqondo ephilileyo’ okanye ukuyisebenzisa kakuhle kunye nokuba nesidima. (1 Timoti 2:9) Cinga ngoku: Abantu abanesidima abazenzi into abangeyiyo, abaziphakamisanga yaye abazixhalabisi ngokungeyomfuneko ngenkangeleko yabo. Bazihoyile iimvakalelo zabanye, ngoko bayathandwa, bayahlonelwa yaye ngaphezu kwako konke bayathandwa nguThixo. (Mika 6:8) Banamathuba angakumbi okuba nezihlobo zokwenene namaqabane omtshato angafuni nje imizimba yabo, kodwa anomdla wokuhlala nabo ixesha elide bonwabile.
Ifanele ke ngoko iBhayibhile ukusikhuthaza ukuba sijonge ubuntu bethu—‘umntu ofihlakeleyo wentliziyo.’ (1 Petros 3:3, 4) Ubuhle bangaphakathi abuphelelwa. Endaweni yoko buya busithi chatha njengoko ixesha lihamba! IMizekeliso 16:31 ithi, “Isithsaba sokuhomba zizimvi xa sifunyanwa endleleni yobulungisa.” Ngoko, kungakhathaliseki ukuba mdala okanye mncinci, umntu omamela eli cebiso leBhayibhile akayi kwazi nje imfihlelo yobuhle obungaphelelwayo, kodwa uya kwazi eyesidima neyokwaneliseka.
“Umtsalane usenokuba yinkohliso, nobuhle busenokuba lilize; kodwa ngumfazi owoyika uYehova oya kudunyiswa.”—IMizekeliso 31:30.
Funda Okungakumbi
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
1 Ke kaloku kwathi ngemihla abagwebi+ babesenza okusesikweni kwabakho indlala+ elizweni, kwaye indoda yasuka eBhetelehem+ yelakwaYuda yaya kuhlala njengomphambukeli kumhlaba wakwaMowabhi,+ yona nomfazi wayo noonyana bayo ababini.
2 Kwaye igama lendoda yayinguElimeleki, igama lomfazi wayo inguNahomi, namagama oonyana bayo ababini inguMahalon noKiliyon, amaEfrata+ aseBhetelehem yelakwaYuda. Ekugqibeleni bafika kumhlaba wakwaMowabhi baza baqhubeka belapho.
3 Ekuhambeni kwexesha uElimeleki indoda kaNahomi wafa, kangangokuba wasala noonyana bakhe ababini.
4 Kamva la madoda azithabathela abafazi, abafazi bakwaMowabhi.+ Igama lomnye yayinguOrpa, yaye igama lomnye linguRute.+ Kwaye baqhubeka behleli apho iminyaka elishumi.
5 Ekuhambeni kwexesha bobabini, uMahalon noKiliyon, bafa nabo, kangangokuba loo mfazi wasala engenabo abantwana bakhe ababini nendoda yakhe.
6 Yaye wasuka noomolokazana bakhe wabuya kumhlaba wakwaMowabhi, kuba wayevile emhlabeni wakwaMowabhi ukuba uYehova wayephethulele ingqalelo yakhe ebantwini bakhe+ ngokubanika isonka.+
7 Waphuma kwindawo awayeqhubeke ekuyo,+ bekunye naye oomolokazana bakhe bobabini, yaye baqhubeka behamba endleleni ukubuyela kwilizwe lakwaYuda.
8 Ekugqibeleni uNahomi wathi kubo bobabini oomolokazana bakhe: “Hambani, buyelani, ngamnye kwindlu kanina. Wanga uYehova anganenzela ububele bothando,+ kanye njengoko niye nabenza kula madoda afileyo ngoku nakum.+
9 Wanga uYehova anganinika isipho,+ nize nifumane indawo yokuphumla+ ngamnye kwindlu yendoda yakhe.” Waza wabanga,+ yaye baphakamisa amazwi abo balila.
10 Kwaye baqhubeka besithi kuye: “Hayi, siza kubuyela nawe ebantwini bakowenu.”+
11 Kodwa uNahomi wathi: “Buyelani, zintombi zam. Kutheni nifanele nihambe nam? Ndisenabo na oonyana ezibilinini zam, yaye ngaba baya kuba ngamadoda enu na?+
12 Buyelani, zintombi zam, hambani, kuba ndimdala kakhulu ukuba ndingaba nendoda. Ukuba bendithe ndinethemba nokuba ngokuqinisekileyo bendiza kuba ngowendoda ngobu busuku nokuba ngokuqinisekileyo bendiza kuzala oonyana,+
13 beniza kubalinda na de bakhule? Beniza kuhlala nizigcinele bona ningabi namadoda? Hayi, zintombi zam, kuba kukrakra kakhulu kum ngenxa yenu, kuba isandla sikaYehova siphume nxamnye nam.”+
14 Akutsho baphakamisa amazwi abo baza balila ngakumbi, emva koko uOrpa wamanga uninazala. Ke yena uRute, wanamathela kuye.+
15 Ngoko wathi: “Khangela! Umninawakazi wakho ongumhlolokazi ubuyele ebantwini bakowabo nakoothixo bakhe.+ Buyela nomninawakazi wakho ongumhlolokazi.”+
16 Yaye uRute wathi: “Musa ukundibongoza ukuba ndikushiye, ndijike ekukuphelekeni; kuba apho uya khona ndiya kuya, nalapho uchitha ubusuku khona ndiya kuchitha ubusuku.+ Abantu bakowenu baya kuba ngabantu basekhaya,+ noThixo wakho abe nguThixo wam.+
17 Apho ufela khona ndiya kufela khona,+ ndingcwatyelwe khona. Wanga uYehova angenjenjalo kum aze ongeze+ kuko ukuba kungabikho nantoni na enokusahlula ngaphandle kokufa.”
18 Akubona ukuba uyazingisa ufuna ukuhamba naye,+ wandula ke wayeka ukuthetha naye.
19 Kwaye bobabini bahamba de baya kufika eBhetelehem.+ Kwathi kamsinya bakufika eBhetelehem, saxokozela sonke isixeko ngenxa yabo,+ yaye abafazi baqhubeka besithi: “NguNahomi lo?”+
20 Kwaye wayesithi kwabo bafazi: “Musani ukundibiza ngokuba ndinguNahomi. Ndibizeni ngokuba ndinguMara, kuba uSomandla+ wenze ukuba kube krakra kakhulu kum.+
21 Ndandizele ukuhamba kwam,+ yaye uYehova undibuyise ndilambatha.+ Kutheni nandibiza ngokuthi Nahomi, ekubeni inguYehova ondithobileyo+ kwaye inguSomandla ondibangele intlekele?”+
22 Ngaloo ndlela uNahomi wabuya, uRute umfazi womMowabhi, umolokazana wakhe, ekunye naye ekubuyeni kwakhe kumhlaba wakwaMowabhi;+ yaye bafika eBhetelehem+ ekuqalisweni kokuvunwa kwerhasi.+
Yithumele
Yithumele
Rute 1
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=8&Chapter=1&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D8%26Chapter%3D1%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
EIndonesia
LE YINGXELO ebangel’ umdla yamadoda nabafazi abangamaKristu athembekileyo aye ahlala eqinile phantsi kweemeko ezinzima zezopolitiko, ezenkolo nokuvalwa komsebenzi wawo iminyaka eyi-25 okwakuphenjelelwa ngabefundisi. Funda ngomzalwana owayengomnye wabantu ababeza kubulawa ngamaKomanisi kunye nomphathi weqela lezikrelemqa owaba ngumKristu. Khawuve ngebali lamantombazana amabini angevayo awayeziitshomi aza kamva afumanisa ukuba ayazalana. Bona nendlela abantu bakaYehova abaye baphumelela ngayo ekushumayeleni iindaba ezilungileyo kwintsimi yamaSilamsi.
KWELI CANDELO
Amagqabantshintshi NgeIndonesia
Amagqabantshintshi ngeli lizwe, abantu nezinto ezenziwa kweyona ndawo ineziqithi ezininzi emhlabeni.
Intengiso Yezinongo
Kwiminyaka yoo-1500 ishishini lezinongo lalihamba phambili kwezoqoqosho ehlabathini lonke.
Ndifuna Ukuqala Apha!
Oovulindlela abambalwa baseOstreliya bakwazi ukoyisa iingxaki ababenazo xa babeqalisa ukushumayela.
Iindlela Ekwakushunyayelwa Ngazo Kuqala
Ukushumayela kwiirediyo nakumazibuko kwazicaphukisa iintshaba zenyaniso ezinempembelelo enkulu eIndonesia.
IBibelkring
Eli qela lonqulo lalisebenzisa iimpapasho zamaNgqina kaYehova, kodwa laqhekeka ngenxa yokuba lakholelwa laza lenza izinto ezazithethwa ngabantu.
Wayezithanda Izinto Zobuthixo
Abaqhankqalazi bambonzeleka ekhayeni likaThio Seng Bie baza bathatha izinto zakhe. Bamshiyela eyona nto wayixabisa ngaphezu kwezo babezithathile.
INtshona Java Ivelisa Isiqhamo
Ekubeni iincwadi zamaNgqina zaziyekiswa, aqhubeka eshumayela ngobuchule.
Ulawulo Olunzima LwamaJapan
NgeMfazwe Yehlabathi II, amanye amaNgqina afumana indlela yokubhalisa kumagunya aseJapan engakhange ayekelele kwimithetho yonqulo lwawo.
Uvulindlela Ongoyiki Ngokoyikiswa
Kwiminyaka eyi-60 enguvulindlela, uAndré Elias akazange ayilahle ingqibelelo yakhe nakuba wayephekw’ esophulwa ngemibuzo yaye esoyikiswa.
Kufika Abathunywa Bevangeli BaseGiliyadi
Abathunywa bevangeli bokuqala abaqeqeshwe eGiliyadi bafika bakhawulezisa ukuwuhambisela phambili umsebenzi wokushumayela.
Umsebenzi Udlulela KwiMpuma
Ngaba inkcaso yabefundisi yayiza kuphumelela?
Kufika Abathunywa Bevangeli Abangakumbi
Ngephanyazo ukushumayela iindaba ezilungileyo kwaqalisa ukuba nzima phakathi kwiminyaka yoo-1970.
Intombi KaSara Yokwenyani
Ngenxa yokuzithoba kukaTiti Koetin kumyeni wakhe, wafumana okukhulu.
Indibano Engasoze Ilibaleke
Indibano ‘Yeendaba Ezilungileyo Ezingunaphakade’ eyayingo-1963 yaphumelela nakubeni kwakukho imiqobo enzima.
Ndasinda Kwimvukelo YamaKomanisi
Ingcwaba likaRonald Jacka lalisele ligrunjiwe.
Iminyaka Eyi-50 Enguvulindlela Okhethekileyo
Ngo-1964 eNtshona Papua omnye umfundisi wamaProtestanti woyikisa amaNgqina kaYehova esithi, ‘Ndiza kuwaphelisa amaNgqina kaYehova eManokwari!’ Wayenza ke loo nto?
Inkokeli Yemigulukudu Iba Ngummi Ohloniphekileyo
UMphathi WeSebe Lezobuntlola wabuza: “Yintoni eyona nto yenziwa ngamaNgqina kaYehova eIndonesia?”
Abazange Batyhafe
Yintoni eyabangela ukuba abanye ababukeli bathi, “AmaNgqina kaYehova afana nezikhonkwane”?
Abazange Bayeke Ukuhlanganisana Ndawonye
Xa kwavalwa umsebenzi wamaNgqina kaYehova, elinye igosa lathi: “Eli phepha alininiki inkululeko yonqulo.”
Uthando LwamaKristu Ngamaxesha Entlekele
AmaNgqina kaYehova akhawuleza ayokunceda emva kwenyikima eyayidlakaze idolophu yaseIndonesia, iGunungsitoli.
Soze Siluyeke Ukholo Esinalo
UDaniel Lokollo ukhumbula indlela awatshutshiswa ngayo ngunogada wentolongo.
Sathobela Ulwalathiso—Saphila!
Ingxabano yamaSilamsi namaKristu yabangela imeko emaxongo kumaNgqina kaYehova eIndonesia.
Umsebenzi Ukhula Ngokukhawuleza
Emva kokuvulwa komsebenzi, abazalwana, bancedakala kwizinto ezintathu ezibalulekileyo.
Ukulivakalisa Ngebhongo Igama LikaYehova
AmaNgqina azoyisa njani iingxaki ezazibangelwa yimikhwa nendlela ekwakuphilwa ngayo ezazinokubangela ukuba aphelelwe sisibindi?
IOfisi Yesebe Ibonwa Nanguthathatha
Abazalwana noodade abasebenza apho imfuneko inkulu khona bafumana enye indawo abaza kushumayela kuyo.
“UYehova Wasisikelela Ngapha Koko Sasikulindele!”
Ibandla elikwilali yaseTugala, eIndonesia, ufumana intsikelelo angayilindelanga.
Side Sakunye Ekugqibeleni!
Abantwana ababini abangevayo baseIndonesia abangamantombazana bahlukana xa omnye wanikelwa ukuba akhuliswe ngabanye abazali, kodwa bahlanganiswa yinyaniso.


text:
Oko Kuthethwa Kukwazi Igama LikaThixo
NGABA igama lakho linentsingiselo? Kwezinye iindawo abantu babathiya amagama anentsingiselo abantwana babo. Igama lomntwana lisenokubonisa iinkolelo zabazali okanye amathemba abanawo ngaye.
Akuyonto intsha ukuthiya abantwana ngamagama anentsingiselo. Ngamaxesha okubhalwa kweBhayibhile, abantu babedla ngokuthiywa amagama anentsingiselo ngenxa yendima ekwakulindeleke ukuba bayiphumeze. Ngokomzekelo, xa wayexelela uDavide ngendima eyayiza kuphunyezwa ngunyana wakhe uSolomon, uYehova wathi: “Uya kuba nguSolomon [igama elithetha “Uxolo”] igama lakhe, yaye ngemihla yakhe ndiya kumjizeka uSirayeli ngoxolo nokuzola.”—1 Kronike 22:9.
Ngamanye amaxesha uYehova wayemthiya igama elitsha umntu ngenxa yendima entsha awayeza kuba nayo. Umfazi ka-Abraham owayeludlolo wathiywa igama elithi Sara elithetha ukuthi “Nkosazana.” Kwakutheni? UYehova wathi: “Ndiza kumsikelela ndize ndikunike unyana ngaye; yaye ndiza kumsikelela abe ziintlanga; kuya kuphuma ookumkani bezizwana kuye.” (Genesis 17:16) Kuyacaca ke ngoko ukuba ukuqonda isizathu sokuba uSara afumane igama elitsha kuquka nokuqonda indima yakhe entsha.
Kuthekani ngegama likaYehova—elibaluleke ngaphezu kwawo onke amanye amagama? Lithetha ukuthini? Xa uMoses wabuza uThixo igama lakhe, uYehova wathi: “Ndinguye lowo ndiya kuzingqina ndinguye.” (Eksodus 3:14) Inguqulelo kaRotherham iyiguqulela kanje le vesi: “Ndiya kuba yiyo nantoni na endifuna ukuba yiyo.” Igama likaYehova libonisa ukuba ayikho into angakwaziyo ukuyenza uThixo. Ngokomzekelo: Umama kusenokufuneka abenzele izinto ezininzi abantwana bakhe—abe ngumongikazi, abe ngumpheki nomfundisi—kuye ngokwaloo nto efuna ukwenziwa. Kunjalo ke nangoYehova, nangona yena edlala iindima ezininzi. UYehova unokuba yiyo nantoni na afuna ukuba yiyo aze aphumeze nayiphi na indima ukuze afeze injongo yakhe ngoluntu. Ngaloo ndlela, ukwazi uYehova ngegama kuquka ukuqonda nokuhlonela iindima zakhe ezahlukahlukeneyo.
Okubuhlungu kukuba abantu abangamazi ngegama uThixo abakwazi kuyiqonda indlela obubuhle ngayo ubuntu bakhe. Noko ke, ukufunda iBhayibhile kuya kukwenza uziqonde iindima zikaYehova ezahlukahlukeneyo njengokuba nguMluleki olumkileyo, uMsindisi onamandla noMphi onobubele, xa sibala nje ezimbalwa. Imangalisa ngokwenene intsingiselo ebanzi yegama likaYehova.
Nakuba kunjalo, ukwazi uThixo ngegama akusoloko kulula. Inqaku elilandelayo liza kusibonisa isizathu saloo nto.


text:
Umboniso Wembali YamaNgqina KaYehova
Ngo-Oktobha 2012, kwiiofisi zekomkhulu lamaNgqina kaYehova eliseBrooklyn, eNew York, kuye kwaqaliswa indlela entsha yokufundisa nokubonisa abantu imbali yamaNgqina kaYehova. * Le mbali ibonisa izinto ezifana nobunzima, iingozi kunye nempumelelo yamaKristu.
Iindwendwe ezityeleleyo ziboniswa imbali yamaKristu ukususela ngo-33 C.E. ukuza kuthi ga ngoku. Le mbali yahlulahlulwe yangamacandelo amane yaye kuboniswe neminyaka ezazisenzeka ngayo izinto ekuthethwe ngazo. Candelo ngalinye lisekelwe kwivesi ethile yeBhayibhile yaye litshayelelwa yividiyo emfutshane yesiNgesi
Amacandelo Aphambili Ale Mbali
Icandelo lokuqala elinomxholo othi “Abantu Bathande Ubumnyama,” licatshulwe kumazwi kaYesu akuYohane 3:19. IBhayibhile yayithe “kuya kusuka amadoda aze athethe izinto ezijijekileyo.” (IZenzo 20:30) Kwiminyaka edweliswe kula macandelo kuthethwa nangezinto ezenziwa ngala madoda.
Icandelo lesibini elinomxholo othi “Ukukhanya Makukhanye,” licatshulwe kumazwi akweyesi-2 kwabaseKorinte 4:6. Eli candelo libonisa izinto ezenzeka kwiminyaka engasekupheleni kwee-1800 ukusa ekuqaleni kwee-1900. Libalisa ngeqela lamadoda anyanisekileyo, awashiya iinkolelo awayenazo, aza ayifunda ngokutsha iBhayibhile esithi ivesi mayitolikwe yenye ivesi. Likwathetha nangezinto ezininzi awazifundayo la madoda, nangokwanda kwamaNgqina ngaphambi nje kweMfazwe Yehlabathi Yokuqala.
Kwakweli candelo, kuboniswa enye into eyenziwa ngamaNgqina. Ngo-1914 Abafundi BeBhayibhile (igama awayebizwa ngalo amaNgqina kaYehova ngelo xesha) baqalisa ukubonisa abantu “iPhoto-Drama of Creation,” ividiyo yokuqala ukudibanisa imifanekiso kunye namazwi. Kwiminyaka emveni kokuba yenziwe, babeyinyambalala abantu abafuna ukuyibukela. Kuqukwe nemifanekiso ethatyathwe kule Photo-Drama of Creation, ividiyo emfutshane ebonisa ingabula zigcawu yayo kunye nemifanekiso emibala-bala engaphezu kwe-500.
Icandelo lesithathu elinomxholo othi ‘Inamba Yaqumba,’ lona licatshulwe kwiSityhilelo 12:17. Lithetha ngokuphathwa kakubi kwabalandeli bakaKristu ekuqaleni kwenkulungwane ye-20 ibe linamabali achukumis’ intliziyo athetha ngamaKristu angazange athathe cala ngamaxesha eemfazwe. Kukho ividiyo ebalisa ngoRemigio Cuminetti, iNgqina elingazange livume ukunxiba iyunifomu yomkhosi waseItali nokulwa kwiMfazwe Yehlabathi Yokuqala. Enye ibalisa ngoAlois Moser waseAustria ongazange avume ukuthi “Heil Hitler!” waza ngenxa yaloo nto wagxothwa emsebenzini, wabanjwa waza wavalelwa kwinkampu yoxinaniso yaseDachau.
Kukho nesisele esimnyama esibonisa iindawo awayevalelwe kuzo amaNgqina aseGrisi, eJapan, ePoland naseSerbia.
Icandelo lokugqibela elinomxholo othi “Iindaba Ezilungileyo Zeentlanga Zonke,” lona lisekelwe kuMateyu 24:14 kwaye libonisa imisebenzi eyenziwa ngamaNgqina kaYehova ukususela ngo-1950 ukuza kuthi ga ngoku. Kukho imifanekiso emininzi exhonywe eludongeni, ebonisa indlela abazalwana abaqhubeka beshumayela ngayo, kunye nendlela abalubonisa ngayo uthando, uphawu adume ngalo amaNgqina kaYehova.
Ngaphambi ngokuba iindwendwe zihambe, kukho iindawo ezigqitha kuyo ukuze zibuke imifanekiso yezakhiwo ezazisetyenziswa ngamaNgqina kwiminyaka engaphezu kweyi-100 eyadlulayo, njengeBible House neBrooklyn Tabernacle.
Kutheni Kuboniswa Le Mbali?
Kwathatha unyaka wonke kucetywa lo mboniso wale mbali, kwaza kona ukuwakha kwaba ziinyanga eziliqela. AmaNgqina asehlabathini lonke aye anikela ngezinto zawo zexabiso awayekade ezigcine kangangeminyaka.
Kwakutheni ukuze kwenziwe lo msebenzi ungaka? Xa kwabuzwa iingenelo ezaziya kufunyanwa ngamaNgqina kaYehova ngokubuka le mbali, elinye ilungu leQumrhu Elilawulayo LamaNgqina KaYehova lathi: “Ukuze sazi apho siya khona, kufuneka siqale sazi apho sisuka khona.”
^ isiqe. 2 Lo mboniso wembali, obizwa ngokuba yiexhibition ngesiNgesi, use-25 Columbia Heights, eBrooklyn, eNew York yaye umntu ofuna ukuwubona uvumelekile ukuza ngoMvulo ukusa ngoLwesihlanu, ngo-8:00 a.m. ukusa ngo-5:00 p.m. Akungenwa ngamali.


text:
Ngaba Abafi Bangaphinda Baphile Kwakhona?
Ubunokuphendula uthini . . .
ewe?
hayi?
mhlawumbi?
OKO KUTHETHWA YIBHAYIBHILE
“Kuza kubakho uvuko.”
NGABA SINOKUKUKHOLELWA NGOKWENENE OKO KUTHETHWA YIBHAYIBHILE?
Ewe, ngenxa yezi zizathu zintathu:
UThixo nguMdali wobomi. IBhayibhile imbiza uYehova uThixo ngokuthi ‘ngumthombo wobomi.’ (INdumiso 36:9; IZenzo 17:
24, 25) UMntu owanika ubomi zonke izidalwa eziphilayo, ngokuqinisekileyo unako ukubuyisela ubomi kumntu oswelekileyo.
Mandulo uThixo wavusa abantu. IBhayibhile ineengxelo ezisibhozo zabantu
—abatsha, abadala, amadoda namabhinqa—ababuyiselwa ebomini apha emhlabeni. Abanye babesandul’ ukusweleka, kanti abanye babesele beneentsuku ezine besengcwabeni! —Yohane 11: 39-44.
UThixo uyakulangazelela ukuphinda ayenze loo nto. UYehova ukuthiyile ukufa; ukujonga njengotshaba. (1 Korinte 15:
26) ‘Uyakulangazelela’ ukoyisa olu tshaba, ngokubavusa abantu. Uyakulangazelela ukubuyisela ebomini abo bakwinkumbulo yakhe, aze ababone bephila emhlabeni kwakhona. —Yobhi 14:14, 15.
OKO KUNOKUTHETHWA LUVUKO KUWE
Intuthuzelo xa kusweleke isalamane okanye umhlobo.
Ukukhululeka ekoyikeni ukufa.
Ithemba lokwenene lokudityaniswa nesalamane okanye umhlobo wakho oswelekileyo.
KHAWUCINGE NGOKU
Kutheni sisaluphala size sife?
IBhayibhile iyawuphendula lo mbuzo kwiGENESIS 3:17-19 nakumaROMA 5:12.
Funda Okungakumbi
Liyintoni Ithemba Ngabafi?
Kwenzeka ntoni kuthi xa sisifa? Ngaba siya kuze sibabone kwakhona abantu bethu esibathandayo abaye bafa?


text:
Imibuzo Yabafundi . . .
Kutheni Abanye Abantu Bengayibhiyozeli IKrismesi?
Ehlabathini jikelele, baphantse babe ziibhiliyoni ezimbini abantu ababhiyozela iKrismesi ngoDisemba 25, ngoxa bephaya kwizigidi ezingama-200 abantu ababhiyozela ukuzalwa kukaYesu ngoJanuwari 7. Noko ke, kukwakho izigidi ezikhetha ukungayibhiyozeli. Ngoba?
Kusenokwenzeka ukuba abo bantu bahamba iicawa ezingezizo ezobuKristu. Basenokuba bangamaJuda, bahamba kwiicawa zamaHindu okanye bakwinkolo yamaShinto. Abanye abangakholelwayo eBhayibhileni nakubukho bukaThixo, bayijonga iKrismesi njengentsomi.
Okukhwankqisayo, kukuba inani elithe xhaxhe labantu abakholelwa kuYesu basikhabela kude isithethe somthi weKrismesi. Ngoba? Babeka izizathu ezine ubuncinane.
Esokuqala: abakholelwa ukuba uYesu wazalwa ngoDisemba okanye ngoJanuwari. IBhayibhile ayiwuchazi umhla wokuzalwa kukaYesu. Isuke nje ithi: “Kwakukwakho kwelo lizwe likwalinye abalusi ababehlala ezindle yaye belinde imihlambi yabo ebusuku. Kwaza ngequbuliso kwema ngakubo ingelosi kaYehova . . . yathi kubo: ‘. . .nizalelwe namhlanje uMsindisi, onguKristu iNkosi.’”—Luka 2:8-11.
Izibakala zibonisa ukuba uYesu wazalwa phaya ekuqaleni kukaOktobha xa abelusi babesalala endle nemihlambi yabo. Kumaphandle aseBhetelehem kubakho ingqele eqhaqhazelisa amazinyo ngoDisemba nangoJanuwari. Ngenxa yoko, imihlambi iyakhatshelwa isiwe ezishedini ukuze ingafunyanwa yingqele.
Isizathu sesibini: Eyona nto uYesu wayichaza ngokucacileyo emele ukwenziwa ngabalandeli bakhe kukukhumbula ukufa kwakhe, kungekhona ukuzalwa kwakhe ibe neso sikhumbuzo yayizakuba sisidlo nje esiqhelekileyo. (Luka 22:19, 20) Enye into omele uyiqaphele, kukuba iincwadi zeVangeli kaMarko nekaYohane azithethi kwanto ngokuzalwa kukaYesu.
Eyona nto uYesu wayichaza ngokucacileyo emele ukwenziwa ngabalandeli bakhe kukukhumbula ukufa kwakhe, kungekhona ukuzalwa kwakhe
Isizathu sesithathu: Abukho ubungqina obungokwembali bokuba amaKristu okuqala awubhiyozela umhla wokuzalwa kukaKristu. Kodwa ayesenza isikhumbuzo sokufa kwakhe. (1 Korinte 11:23-26) Kwabasemva kweminyaka engaphezulu kwama-300 wafayo uYesu apho iinkonzo zaqalisa ngokusesikweni ukubhiyozela iKrismesi ngoDisemba 25. Okubangela umdla, kukuba phakathi kwinkulungwane ye-17, kwakhe kwapheliswa ukubhiyozela iKrismesi eNgilani. NaseMerika, eMassachusetts, Inkundla yawisa isigwebo esifanayo. Kwakutheni? Incwadi ethi The Battle for Christmas, ithi: “Akukho sizathu esingokweZibhalo okanye esingokwembali esixhasa ukuzalwa kukaYesu ngoDisemba 25.” Kwale ncwadi iphinda ithi kumaPuritan, “iKrismesi yayingumbhiyozo wabahedeni ohonjiswe ngobuKristu.”
Nasi isizathu sesine: IKrismesi yona ngokwayo inemvelaphi engathandekiyo. Xa ilandwa, yayingumbhiyozo wabantu baseRoma ababengabahedeni. Yayingumxube wemibhiyozo eyayisenziwa xa kunikwa imbeko uthixo wesivuno uSaturn nothixo welanga uSol Invictus okanye uMithra. Izazinzulu ngemvelaphi uChristian Rätsch noClaudia Müller-Ebeling, ababhali bencwadi ethi Pagan Christmas, babhala oku: “Kanye njengezithethe neenkolelo zangaphambi kobuKristu, eli theko lidala lokubhiyozela ukubuya kwelanga lenziwa langumbhiyozo wokuzalwa kukaYesu.”
Njengoko ufunde le nkcazelo ingasentla, ngaba uyasibona isizathu sokuba amaKristu okwenyaniso engayibhiyozeli iKrismesi?


text:
Camngca Ngothando LukaYehova Oluhlala Luhleli
“Ndiya kucamngca ngayo yonke imisebenzi yakho.”—INDUMISO 77:12.
IINGOMA: 18, 61
1, 2. (a) Yintoni ekwenza uqiniseke ukuba uYehova uyabathanda abantu bakhe? (b) Badalwe njani abantu?
YINTONI ekwenza uqiniseke ukuba uYehova uyabathanda abantu bakhe? Ngaphambi kokuba uphendule, khawujonge le mizekelo: Kangangeminyaka abazalwana noodade babekhuthaza uTaylene. Babemxelela lo dade ukuba angafuni ukwenza okungaphaya kwamandla akhe. Uthi: “Ukuba uYehova ebengandithandi, ngengakhange aqhubeke endinika esi siluleko.” UBrigitte, owaswelekelwa ngumyeni waza wakhulisa abantwana ababini, uthi: “Kunzima kakhulu ukukhulisa abantwana kweli hlabathi likaSathana, ndingasathethi ke xa uwedwa. Kodwa ndiqinisekile ukuba uYehova uyandithanda kuba ebesoloko enam kumaxesha anzima nabuhlungu, akazange andiyekele koko ndingenakukunyamezela.” (1 Korinte 10:13) USandra ugula kakhulu sisifo esinganyangekiyo. Kwenye indibano, udade othile wabonisa uSandra inkathalo. Umyeni kaSandra uthi: “Nangona sasingamazi, inkathalo yakhe yasenza savuya kakhulu. Nezona zinto zincinci esizenzelwa ngabazalwana bethu, zindibonisa indlela uYehova asithanda ngayo.”
2 UYehova usidale sakufuna ukuthanda abantu nokuziva sithandwa. Noko ke, kulula ukudimazeka ngenxa yokugula, iingxaki zemali okanye xa ukushumayela kwethu kungavelisi miphumo. Ukuba sivakalelwa kukuba uYehova akasasithandi, simele sikhumbule ukuba sixabisekile kuye yaye uyasinceda esibambe ngesandla sethu sasekunene. Akasoze asilibale ukuba sithembekile kuye.—Isaya 41:13; 49:15.
3. Yintoni enokusenza siqiniseke ngakumbi ukuba uthando lukaYehova luhlala luhleli?
3 La maNgqina sithethe ngawo ayeqinisekile ukuba uThixo wawaxhasa kumaxesha anzima. Nathi sinokuqiniseka ukuba uyasixhasa. (INdumiso 118:6, 7) Kweli nqaku, siza kuthetha ngezipho ezine ezisibonisa ukuba uYehova uyasithanda. Ezo zipho (1) yindalo, (2) iBhayibhile, (3) umthandazo (4) nentlawulelo. Ukucamngca ngezinto ezintle uYehova azenzileyo kunokusinceda siluxabise uthando lwakhe oluhlala luhleli.—Funda iNdumiso 77:11, 12.
CAMNGCA NGENDALO KAYEHOVA
4. Sifunda ntoni kwindalo kaYehova?
4 Xa sijonge indalo kaYehova, siye sibone indlela asithanda ngayo. (Roma 1:20) Ngokomzekelo, uYehova udale umhlaba ngenjongo yokuba singaneli nje ukuphila kuwo kodwa sibunandiphe ubomi. Siyakudinga ukutya, kodwa uYehova akaphelelanga ekusinikeni ukutya okuyimfuneko, usinike iintlobo ngeentlobo zokutya ukuze sikunandiphe! (INtshumayeli 9:7) Udade onguCatherine uyakuthanda ukubukela indalo, ingakumbi xa kusentwasahlobo eKhanada. Uthi: “Kumnandi ukubukela indalo ngeli xesha, ukuntshula kweentyatyambo, ukufuduka kweentaka, nditsho nengcungcu ethanda ukuza kutya efestileni yam yasekhitshini. UYehova ebengenakusinika izinto ezintle kangaka kanti akasithandi.” UBawo wethu uyayithanda indalo yakhe, yaye ufuna nathi isonwabise.—IZenzo 14:16, 17.
Xa sijonge indalo kaYehova, siye sibone indlela asithanda ngayo
5. Uthando lukaYehova lubonakala njani kwindlela abantu abadalwe ngayo?
5 UYehova usidale sakwazi ukwenza umsebenzi owanelisayo yaye siwunandiphe. (INtshumayeli 2:24) Wanika abantu umsebenzi wokuzalisa umhlaba, bawulime baze banyamekele iintlanzi, iintaka nezinye izinto eziphilayo. (Genesis 1:26-28) Nathi usidale saneempawu ezintle ukuze sikwazi ukumxelisa!—Efese 5:1.
ILIZWI LIKATHIXO LIXABISEKILE
6. Kutheni simele silixabise kakhulu iLizwi likaThixo?
6 UYehova usinike iBhayibhile kuba esithanda kakhulu. Isixelela ngezinto esimele sizazi ngaye nendlela avakalelwa ngayo ngabantu. Ngokomzekelo, iBhayibhile isixelela ngendlela uYehova awayevakalelwa ngayo ngamaSirayeli awayesoloko emvukela. INdumiso 78:38 ithi: “Wayenenceba; wayezigubungela iziphoso aze angonakalisi. Izihlandlo ezininzi wayewubuyisa umsindo wakhe, yaye wayengawuvuseleli umsindo wakhe.” Ukucamngca ngale vesi kungakunceda ubone indlela uYehova akuthanda nakukhathalele ngayo. Ngoko sinokuqiniseka ukuba uYehova usikhathalele ngeyona ndlela.—Funda eyoku-1 kaPetros 5:6, 7.
IBhayibhile isixelela izinto esimele sizazi ngoThixo nendlela avakalelwa ngayo ngabantu
7. Kutheni kufuneka siyixabise iBhayibhile?
7 IBhayibhile imele ibe yeyona nto ixabisekileyo kuthi. Ngoba? Kuba uYehova uthetha nathi esebenzisa iLizwi lakhe. Xa umzali nomntwana bencokola ngokukhululekileyo, bathandana baze bathembane ngakumbi. UYehova nguBawo wethu onothando. Nakuba singazange sambona okanye sive ilizwi lakhe, xa sifunda iBhayibhile kuba ngathi uthetha nathi nqo. Sifanele singayeki ukummamela! (Isaya 30:20, 21) Xa sifunda iLizwi likaThixo, siye simazi size simthembe uYehova osikhokelayo nosikhuselayo.—Funda iNdumiso 19:7-11; IMizekeliso 1:33.
8, 9. UYehova ufuna sazi ntoni? Yenza umzekelo oseBhayibhileni.
8 UYehova ufuna sazi ukuba uyasithanda yaye ujonga ngaphaya kokungafezeki kwethu. Ukhangela okulungileyo kuthi. (2 Kronike 16:9) Makhe sibone indlela uYehova awakubona ngayo okulungileyo kuKumkani uYehoshafati wakwaYuda. UYehoshafati wenza isigqibo esingesiso ngokulandela uKumkani uAhabhi wakwaSirayeli ukuze balwe nama-Asiriya eRamoti-giliyadi. Nakuba abaprofeti bobuxoki abayi-400 baxelela uAhabhi ongendawo ukuba uza koyisa edabini, umprofeti wokwenyani kaYehova uMikaya wathi kuYehoshafati nakuAhabhi, ukuba bayile edabini baza koyiswa. Yiloo nto kanye eyenzekayo. UAhabhi wafela edabini, ibe noYehoshafati wasinda cebetshu. Emva kwedabi, uYehova wasebenzisa uYehu ukuba aluleke uYehoshafati ngenxa yempazamo yakhe. Kodwa ke uYehu wamxelela nokuba: “Kukho izinto ezilungileyo ezifunyenweyo kuwe.”—2 Kronike 18:4, 5, 18-22, 33, 34; 19:1-3.
9 Kwiminyaka ngaphambili, uYehoshafati waxelela iinkosana, abaLevi nababingeleli ukuba baye kuzo zonke izixeko zakwaYuda ukuze bafundise abantu uMthetho kaYehova. Baphumelela ekufundiseni kuba nabantu bezinye iintlanga bamazi uYehova. (2 Kronike 17:3-10) Nangona uYehoshafati waye waphambuka, uYehova akazange azilibale izinto ezintle awayezenzile. Loo mzekelo uyasithuthuzela kakhulu, kuba ngamanye amaxesha siyazenza iimpazamo. Noko ke, ukuba siyazimisela ekukhonzeni uYehova, uya kuqhubeka esithanda yaye akasoze azilibale izinto ezintle esizenzileyo.
LIXABISE ILUNGELO LOMTHANDAZO
10, 11. (a) Kutheni umthandazo usisipho esikhethekileyo esivela kuYehova? (b) UThixo unokuyiphendula njani imithandazo yethu? (Jonga umfanekiso osekuqaleni.)
10 Ubawo onothando uzipha ixesha lokumamela abantwana bakhe xa befuna ukuthetha naye. Ufuna ukwazi indlela abavakalelwa ngayo kuba ubakhathalele ngeyona ndlela. Kunjalo ke nangoBawo wethu onothando, uYehova. Uyasiphulaphula xa sithandaza kuye. Kulilungelo nyhani ukuthetha noBawo wethu!
UYehova uyaziva ezona zicelo zethu, yaye uyaziqonda iimeko zethu kwanaxa abanye bengaziqondi
11 Sinokuthandaza kuYehova nanini na. Ungumhlobo wethu, yaye usoloko ekulungele ukuyiphulaphula imithandazo yethu. UTaylene, ebesikhe sathetha ngaye, uthi: “Ungathetha yonke into kuye, nokuba yintoni, akayi kukuphazamisa.” Xa sichazela uYehova ezona zinto sizicingayo, unokusiphendula ngesibhalo, ngenqaku elithile kwiincwadi zethu okanye ngokhuthazo lomzalwana okanye udade. UYehova uyaziva ezona zicelo zethu, yaye uyaziqonda iimeko zethu kwanaxa abanye bengaziqondi. Indlela ayiphendula ngayo imithandazo yethu ibonisa ukuba uthando lwakhe luhlala luhleli.
12. Kutheni simele siyihlolisise imithandazo eseBhayibhileni? Yenza umzekelo.
12 Sinokufunda izifundo ezibalulekileyo kwimithandazo eseBhayibhileni. Ngamanye amaxesha, kuyanceda ukuhlola eminye yale mithandazo kunqulo lwentsapho. Indlela esithandaza ngayo iya kuphucuka xa sicingisisa ngemithandazo esuka entliziyweni yabakhonzi bakaThixo bamandulo. Ngokomzekelo, khawukhe uhlolisise umthandazo kaYona esesiswini sentlanzi enkulu. (Yona 1:17–2:10) Hlolisisa nomthandazo kaSolomon osuka entliziyweni ethandaza kuYehova xa wayenikezela itempile. (1 Kumkani 8:22-53) Kanti camngca nangomthandazo kaYesu ongumzekelo. (Mateyu 6:9-13) Okubaluleke ngakumbi kukuba, ‘uzazise izibongozo zakho kuThixo’ rhoqo. Oko kuya kubangela ukuba, ‘uxolo lukaThixo olungaphaya kokuqonda luyilinde intliziyo yakho.’ Uxabiso esinalo ngothando lukaYehova oluhlala luhleli luya kuqhubeka lusithi chatha.—Filipi 4:6, 7.
BONISA UKUBA UYAYIXABISA INTLAWULELO
13. Intlawulelo isinika liphi ithuba?
13 UYehova usinike isipho sentlawulelo ukuze “sizuze ubomi.” (1 Yohane 4:9) Ethetha ngolu thando lukaThixo, umpostile uPawulos wathi: “UKristu, wabafela abantu abangenabuthixo ngexesha elimiselweyo. Kungangenkankulu ukuba nabani na afele umntu olilungisa; eneneni, mhlawumbi, uthile angaba nobuganga bokumfela umntu olungileyo. Kodwa uThixo ubonakalisa uthando lwakhe kuthi ngokuthi, ngoxa sasisengaboni, uKristu asifele.” (Roma 5:6-8) Intlawulelo ngowona mzekelo wothando lukaThixo, yaye inika abantu ithuba lokuba basondele kuye.
14, 15. Ithetha ntoni intlawulelo (a) kumaKristu athanjisiweyo? (b) kwabo banethemba lokuphila emhlabeni?
14 Iqaqobana lamaKristu libona uthando lukaYehova oluhlala luhleli ngendlela ekhethekileyo. (Yohane 1:12, 13; 3:5-7) UThixo uye wabathambisa aba bantu ngomoya oyingcwele yaye ngenxa yaloo nto, bangabantwana bakhe. (Roma 8:15, 16) Ekubeni abanye babo beselapha emhlabeni, kwakutheni ukuze uPawulos athi bahleli “ndawonye kwezasezulwini iindawo ngokumanyene noKristu Yesu”? (Efese 2:6) Kungenxa yokuba uYehova ubanike ithemba lobomi obungunaphakade emazulwini.—Efese 1:13, 14; Kolose 1:5.
Intlawulelo ibonisa indlela uYehova abathanda ngayo abantu bonke
15 Bonke abo bangengobathanjiswa banokuba ngabahlobo bakaThixo ukuba banokholo kwintlawulelo. Nabo banethuba lokuthengwa babe ngabantwana bakaThixo baze baphile ngonaphakade emhlabeni oyiparadesi. Intlawulelo ibonisa indlela uYehova abathanda ngayo abantu bonke. (Yohane 3:16) Kusivuyisa nyhani ukwazi ukuba xa sikhonza uThixo ngokuthembeka, uza kusipha obona bomi bumnandi kwihlabathi elitsha! Ngoko masibonise ukuba siyayixabisa intlawulelo, obona bungqina bothando lukaThixo oluhlala luhleli.
MBONISE UYEHOVA UKUBA UYAMTHANDA
16. Kuya kusinceda ngantoni ukucamngca ngothando lukaThixo?
16 Asinakukwazi ukuzibala iindlela uYehova asibonise ngazo ukuba uyasithanda. UKumkani uDavide wacula wathi: “Hayi indlela ezixabiseke ngayo iingcamango zakho kum! Owu Thixo, hayi indlela esisikhulu ngayo isimbuku sazo! Ukuba bendingazama ukuzibala, zininzi ngakumbi kunentlabathi.” (INdumiso 139:17, 18) Ukucamngca ngeendlela ezininzi uYehova asithanda ngazo kuya kusenza simthande size sizimisele ukumkhonza ngamandla ethu onke.
17, 18. Ziziphi iindlela esinokubonisa ngazo ukuba siyamthanda uThixo?
17 Zininzi iindlela esinokumbonisa ngazo uYehova ukuba siyamthanda. Ngokomzekelo, sinokumbonisa ukuba siyamthanda ngokushumayela ngenzondelelo iindaba ezilungileyo zoBukumkani. (Mateyu 24:14; 28:19, 20) Sinokulubonisa uthando kuThixo nangokunyamezela ngokuthembeka xa sivavanywa. (Funda iNdumiso 84:11; Yakobi 1:2-5.) Nokuba sesivavanywa ngamandla, sinokuqiniseka ukuba uYehova uyakubona oko yaye uza kusinceda, kuba sixabisekile kuye.—INdumiso 56:8.
18 Ukumthanda kwethu uYehova kusenza sicamngce ngazo zonke izinto ezimangalisayo azidalileyo. Sibonisa ukumthanda uYehova neLizwi lakhe ngokuyifundisisa iBhayibhile. Sithandaza qho kuYehova kuba siyamthanda ibe sifuna ukomeleza ubuhlobo bethu naye. Ibe xa sicamngca ngesipho esixabisekileyo sentlawulelo, siya simthanda nangakumbi. (1 Yohane 2:1, 2) Ezi zezinye zeendlela esibonisa ngazo ukuba siyaluxabisa uthando lukaYehova oluhlala luhleli.


text:
ISAHLUKO SESHUMI ELINESITHANDATHU
Wenza Ngobulumko, Ngenkalipho Nangokuzincama
1-3. (a) Kwakunjani kuEstere ukuya etroneni yomyeni wakhe? (b) Ukumkani wasabela njani akubona uEstere?
UESTERE wathi chu ngcembe ukuya etroneni, intliziyo yakhe ibetha ngamandla. Yiba nomfanekiso-ngqondweni kusithi cwaka kwibhotwe lasePersi eShushan, uEstere esiva nesipeliti esiwa phantsi. Kwafuneka anikele ingqalelo angavumeli ingqondo ibhadule njengoko ebona ubuyokoyoko nobumbejembeje basebhotwe, isilingi yomthi womsedare waseLebhanon eqingqwe kakuhle. Wayethe ntsho amehlo kwindoda ehleli etroneni, leyo ubomi bakhe babusesandleni sayo.
2 Ukumkani wamjonga njengoko esiza, wamolulela intonga yakhe yegolide. Nangona yayiyinto ebonakala ingenamsebenzi, leyo yayiyindlela yokusindisa ubomi bakhe, kuba yayimkhulula kwisenzo sakhe sokuya kukumkani engabizwanga. Njengoko wayesondela etroneni, uEstere wolula ingalo waza wabamba intonga enombulelo.
3 Yonke into kaKumkani uAhaswerosi yayibonisa ubutyebi negunya lakhe. Ingubo yasebukhosini eyayinxitywa ngookumkani bamaPersi baloo maxesha yayinokuxabisa amakhulu ezigidi zeerandi. Sekunjalo, yena uEstere wayebona umyeni onobubele nomthandayo umfazi wakhe ngendlela yakhe. Wathi: “Unantoni na, kumkanikazi Estere, yaye siyintoni na isicelo sakho? Kuse kwisiqingatha sobukumkani
4. Yiyiphi imiqobo awayesajongene nayo uEstere?
4 UEstere wayesele ebonise ukholo nenkalipho ngendlela ebalaseleyo; ngokuza kukumkani ukuze ahlangule abantu bakowabo kwiyelenqe lokubulawa. Ukuza kuthi ga ngoku zazisamhambela kakuhle izinto, kodwa kwakusekho imiqobo esephambi kwakhe. Kwakuza kufuneka eyisele lo kumkani unekratshi ukuba iphakathi lakhe eliyintonga esekhosi likhohlakele kuba limkhohlisile ukuze abulale abantu bakuloEstere. Wayeza kumeyisela njani yaye yintoni esinokuyifunda kukholo lwakhe?
Walikhetha Ngobulumko ‘Ixesha Lokuthetha’
5, 6. (a) UEstere waphila njani ngokuvisisana nomgaqo okwiNtshumayeli 3:1, 7? (b) Kutheni sinokuthi yayiyeyobulumko indlela uEstere awathetha ngayo nomyeni wakhe?
5 Ngaba uEstere wayefanele awuthi paha lo mbandela esidlangalaleni? Ukwenjenjalo kwakunokumthoba isidima ize loo nto imenze uHaman abe namandla okumphikisa. Ngoko ke, wenza ntoni uEstere? Kwiinkulungwane ezingaphambili, uKumkani uSolomon osisilumko waphefumlelwa ukuba abhale athi: “Yonke into inexesha layo elimisiweyo, . . . kukho ixesha lokuthi cwaka nexesha lokuthetha.” (INtshu. 3:1, 7) Sisenokuyilindela into yokuba uMordekayi owayekhulisa uEstere, wamfundisa imigaqo efana nalo ekukhuleni kwakhe. Ngokuqinisekileyo uEstere wayekuqonda ukubaluleka kokulikhetha ngobuchule ‘ixesha lokuthetha.’
6 UEstere wathi: “Ukuba kubonakala kulungile kukumkani, ukumkani makeze noHaman esidlweni endimenzele sona namhlanje.” (Estere 5:4) Ukumkani wavuma waza noHaman wabizwa. Ngaba uyayibona indlela yobulumko athetha ngayo uEstere? Wamphatha ngesidima umyeni wakhe ngaloo ndlela evulela ithuba elifanelekileyo lokuthetha oko kumxhalabisayo.
7, 8. Sasinjani isidlo sikaEstere sokuqala, kodwa yintoni eyamenza waziziliza ukuthetha nokumkani?
7 Akuthandabuzeki ukuba uEstere wakulungiselela kakuhle oko kutya, eqinisekisa ukuba yonke into iyamkholisa umyeni wakhe. Kwesi sidlo kwakukho newayini eyayiza kwenza wonke umntu akhululeke. (INdu. 104:15) UAhaswerosi wasonwabela isidlo, waphinda wafuna ukwazi isicelo sikaEstere. Ngaba eli yayilixesha lokuba athethe?
8 UEstere wayengakuboni kunjalo. Kunoko, waphinda wabamemela kwisidlo sesibini ngosuku olulandelayo. (Estere 5:7, 8) Kwakutheni ukuze azizilize? Khumbula, ukuba bonke abantu bakuloEstere babeza kubulawa ngokomyalelo kakumkani. Ekubeni babesemngciphekweni, uEstere kwakufuneka aqiniseke ukuba ukhetha ixesha elifanelekileyo lokuthetha. Ngoko walinda, evulela umyeni wakhe elinye ithuba lokumbonisa indlela amhlonela ngayo.
9. Kutheni umonde iluphawu oluxabisekileyo, yaye sinokuwuxelisa njani umzekelo kaEstere kulo mba?
9 Umonde luphawu olunqabileyo noluxabisekileyo. Nangona wayecinezelekile efuna ukuthetha, uEstere walinda ngomonde de kwalixesha elifanelekileyo. Sonke sinokufunda okungakumbi kumzekelo wakhe, kuba, kusenokwenzeka ukuba zikho izinto eziphosakeleyo esaziyo ukuba zifuna ukulungiswa. Ukuba sifuna ukweyisela umntu osegunyeni ukuba alungise ingxaki, kusenokufuneka sixelise umzekelo kaEstere size sibe nomonde. IMizekeliso 25:15 ithi: “Ngomonde umphathi uyacengeka, yaye ngolwimi olunobulali unokwaphula ithambo.” Ukuba silinda ngomonde de kube lixesha elifanelekileyo size sithethe ngomoya wobulali, njengoEstere, kwanenkcaso eqine njengethambo inokoyiswa. Ngaba uThixo kaEstere, uYehova wawusikelela umonde nobulumko bakhe?
Umonde Utyeneneza Indlela Yokusesikweni
10, 11. Yintoni eyatshintsha indlela awayevakalelwa ngayo uHaman emva kwesidlo sokuqala, ibe umfazi nabahlobo bakhe bamcebisa ukuba enze ntoni?
10 Umonde kaEstere watyeneneza indlela yongcelele lweziganeko. UHaman wemka kwisidlo sokuqala eziva kamnandi, “evuya, nentliziyo ichwayitile” kuba ukumkani nokumkanikazi bekholiswa nguye. Njengoko uHaman wayedlula esangweni, wathana ntla noMordekayi, laa mYuda ungafuniyo ukuqubuda kuye. Njengoko sibonile kwisahluko esandulela esi, ukungavumi kukaMordekayi ukuqubuda kuye kwakungabangelwa kukungabi nantlonelo, kunoko, kwakungenxa yesazela nolwalamano lwakhe noYehova uThixo. Sekunjalo, uHaman “wazaliswa ngumsindo.”
11 Xa uHaman wachazela umfazi nabahlobo bakhe ngale nto yenziwe nguMordekayi, bamcebisa ukuba agxumeke isibonda esiziimitha ezingama-22 ubude aze aye kucela imvume kukumkani yokuxhoma uMordekayi kuso. UHaman akazange alibazise, wenza kanye loo nto.
12. Kwakutheni ukuze ukumkani afune ukufundelwa iingxelo zasebuRhulumenteni, ibe weva ntoni?
12 Ngobo busuku, ukumkani akazange alale kakuhle. IBhayibhile ithi “ukumkani waphuthelwa,” ngoko wathi makafundelwe iingxelo zasebuRhulumenteni. Kwezo ngxelo kwakubhalwe neyelenqe lokubulawa kwakhe. Wasikhumbula eso siganeko; nabo babeceba ukumbulala babanjwa baza babulawa. Kodwa kuthekani ngendoda eyatyhila elo yelenqe
13, 14. (a) Zaqala nini ukumhambela kakubi izinto uHaman? (b) Umfazi kaHaman nabahlobo bakhe bamxelela ntoni?
13 Ecaphukile, ukumkani wabuza ukuba ngawaphi amagosa akhoyo ukuze kulungiswe le nto. Kubo bonke abantu, nguHaman owayekufutshane
14 UHaman wayiphumeza loo nkonzo enesixhiba, emva koko wabuyel’ emzini wakhe ecaphukile. Umfazi wakhe nabahlobo bakhe, bathi kuye isiphelo asisayi kuba sihle; wayengenakumoyisa uMordekayi umYuda.
15. (a) Yaba yintoni imiphumo emihle yokuba nomonde kukaEstere? (b) Kutheni kububulumko ngathi ukuba ‘nesimo sengqondo sokulinda’?
15 Ngenxa yokuba nomonde kukaEstere, elinde olunye usuku ukuze enze isicelo kukumkani, uHaman waba nexesha elaneleyo lokuzirhintyela. Akungebi nguYehova uThixo owabangela ukuba ukumkani aphuthelwe? (IMize. 21:1) Siyaqondakala isizathu sokuba iLizwi likaThixo lisikhuthaza ukuba sibe ‘nesimo sengqondo sokulinda’! (Funda uMika 7:7.) Xa silindela kuThixo, sinokufumanisa ukuba indlela azilungisa ngayo iingxaki zethu iyodlula lee leyo ebesinokuyisebenzisa thina.
Wathetha Ngenkalipho
16, 17. (a) Lafika nini ‘ixesha lokuthetha’ kukaEstere? (b) UEstere wayehluke njani kuVashti, umfazi wangaphambili kakumkani?
16 UEstere wayengasafuni ukuvavanya umonde kakumkani kakhulu, ngoko kwisidlo sakhe sesibini, kwakuza kufuneka athethe angashiyi nto. Njani? Ukumkani wamvulela elinye ithuba, embuza ukuba siyintoni na isicelo sakhe. (Estere 7:2) ‘Ixesha lokuthetha’ kukaEstere lalifikile.
17 Ingathi siyambona uEstere ethandaza entliziyweni kuThixo wakhe ngaphambi kokuba athethe la mazwi: “Ukuba ndikholekile emehlweni akho, kumkani, yaye ukuba kubonakala kulungile kukumkani, mandinikwe umphefumlo wam ngesibongozo sam nabantu bakowethu ngesicelo sam.” (Estere 7:3) Phawula ukuba wamqinisekisa ukumkani ukuba uyasihlonela isigwebo sakhe koko kubonakala kulungile. Hayi indlela awayehluke ngayo kuVashti, umfazi wangaphambili kakumkani, owahlazisa indoda yakhe ngabom! (Estere 1:10-12) Ngaphezu koko, uEstere akazange amgxeke ukumkani ngokuthembela ngoHaman. Kunoko, wabongoza ukumkani ukuba amkhusele.
18. UEstere wayichaza njani le ngxaki kukumkani?
18 Ngokuqinisekileyo eso sicelo samchukumisa saza samothusa ukumkani. Ngubani lo wayenobuganga bokufuna ukubulala ukumkanikazi wakhe? UEstere wahlabela mgama wathi: “Sithengisiwe, mna nabantu bakowethu, ukuba sibhujiswe, sibulawe size sitshatyalaliswe. Ke kaloku ukuba besithengiselwe ukuba sibe ngamakhoboka nezicakakazi kuphela, ngendiye ndathi cwaka. Kodwa oku kubandezeleka akufanelekanga xa kuza kuba ngumonakalo kukumkani.” (Estere 7:4) Phawula ukuba uEstere akazange afihle makhuba, kodwa uthi ngewayethule ukuba babeza kwenziwa amakhoboka nje kuphela. Ukutshayelwa kohlanga kwakuza kuba ziindleko ezinkulu nakukumkani ukuba uEstere wayethule.
19. Yintoni esinokuyifunda kuEstere ngobuchule bokweyisela umntu?
19 Umzekelo kaEstere usifundisa lukhulu ngobuchule bokweyisela umntu. Xa kufuneka udandalazise umbandela otyhulu kumntu omthandayo okanye kumntu osegunyeni, umzekelo wokuba nomonde, intlonelo nokuthetha phandle unokuba luncedo kakhulu.
20, 21. (a) UEstere wambhenca njani uHaman, yaye wasabela njani ukumkani? (b) UHaman wenza ntoni akubhencwa njengegwala eliphehla amayelenqe?
20 UAhaswerosi wabuza: “Ngubani lo, yaye uphi na lowo oye wazikhaliphisa ukuba enjenjalo?” Yiba nombono kaEstere esalatha ngoxa ethetha la mazwi: “Indoda elutshaba, ngulo Haman mbi.” Sathiwa bhadla isimangalo. UHaman wagubha kukoyika. Yiba nomfanekiso wobuso bukakumkani butshintsha bube bomvu njengoko efumanisa ukuba iphakathi lakhe eliyintonga esekhosi limkhohlisile ukuze agunyazise ukubulawa komfazi wakhe amthandayo! Ukumkani wathi thwasu way’ emyezweni ukuze aziqokelele kwakhona.
21 UHaman, ebhencwe njengegwala eliphehla amayelenqe, wawa ezinyaweni zikakumkanikazi. Ukubuyela kukakumkani endlwini waza wabona uHaman ebongoza uEstere, ngomsindo ukumkani watyabeka uHaman ngesityholo sokuzama ukudlwengula ukumkanikazi. Eso sityholo sasiqinisekisa ukufa kukaHaman. Wakhutshelwa ngaphandle, ubuso bakhe bugqunyiwe. Elinye lamagosa kakumkani, laxelela ukumkani ngesibonda eside ebesenziwe nguHaman ukuze abulale uMordekayi kuso. Ngokukhawuleza uAhaswerosi wayalela ukuba uHaman axhonywe kuso.
22. Umzekelo kaEstere unokusinceda njani singaphelelwa lithemba, singathandi ukugxeka size singaphelelwa lukholo?
22 Kweli hlabathi siphila kulo, kulula ukucinga ukuba akusoze kubekho okusesikweni. Ngaba wakha wavakalelwa ngaloo ndlela? UEstere akazange aphelelwe lithemba, engazange agxeke okanye aphelelwe lukholo. Ngexesha elifanelekileyo wathetha ngenkalipho waza wathembela kuYehova. Nathi masenze okufunayo! Ukususela ngelo xesha likaEstere uYehova akatshintshanga. Usakwazi ukubambisa abantu abangendawo nabanamaqhinga ngemigibe yabo, kanye njengoko wenzayo kuHaman.
Wazincama Ngenxa KaYehova Nabantu Bakhe
23. (a) Ukumkani wamvuza njani uMordekayi noEstere? (b) Sazaliseka njani isiprofeto sikaYakobi ngendlu kaBhenjamin? (Funda ibhokisi ethi “ Isiprofeto Siyazaliseka.”)
23 Ekugqibeleni ukumkani wamazi uMordekayi ukuba ungumntu onjani
24, 25. (a) Kwakutheni ukuze uEstere angakhululeki emva kokubhencwa kweyelenqe likaHaman? (b) UEstere waphinda wabubeka njani esichengeni ubomi bakhe?
24 Ekubeni uEstere noMordekayi babesindile, ngaba ukumkanikazi watsho wakhululeka? Ukuba wayezingca, wayenokukhululeka. Ngelo xesha, isindululo sikaHaman sokuba kubulawe onke amaYuda sasisasazeke mbombo zonke zobukhosi. UHaman wenza amaqashiso okanye iiPur
25 UEstere waphinda wabubeka esichengeni ubomi bakhe, waya kukumkani kwakhona engamenywanga. Ngoku, wayekhalela abantu bakowabo, ebongoza umyeni wakhe ukuba aguqule eso sigwebo soyikekayo. Kodwa imithetho yamaPersi egunyaziswe ngukumkani ayitshintshwa. (Dan. 6:12, 15) Ukumkani wagunyazisa uEstere noMordekayi ukuba benze imithetho emitsha. Kwaphuma isindululo sesibini esigunyazisa amaYuda ukuba azikhusele. Abakhweli bamahashe bathi bhazalala kubo bonke obo bukhosi, bechazela amaYuda ezi ndaba zimnandi. Aphinda anethemba kwakhona. (Estere 8:3-16) Sinokuba nomfanekiso wamaYuda ahlala kwezo ndawo zobo bukhosi exhoba ukuze alungiselele idabi, nto leyo awayengenakukwazi ukuyenza ngaphandle kwaloo mthetho mtsha. Okona kubaluleke nangakumbi yayikukuba, ngaba “uYehova wemikhosi” wayeza kuba nabantu bakhe?
26, 27. (a) UYehova wanceda abantu bakhe bazoyisa kangakanani iintshaba zakhe? (b) Sisiphi isiprofeto esazalisekayo xa kwabulawa oonyana bakaHaman?
26 Xa usuku olwalukhethiwe lwafikayo, abantu bakaThixo babelindile. Kwanamagosa amaninzi asePersi ayekwicala labo ngoku, njengoko iindaba zasasazekayo zokuba uMordekayi umYuda wayeyinkulumbuso entsha. UYehova wabanika uloyiso olukhulu abantu bakhe. Ngokungathandabuzekiyo waqinisekisa ukuba ukhusela abantu bakhe kwiintshaba zabo, waza wazinikela ezandleni zabo ukuze bazoyise ngokupheleleyo. *
27 Ukongezelela koko, uMordekayi wayengenakukwazi ukulawula kakuhle besaphila oonyana bakaHaman abalishumi. Nabo babulawa. (Estere 9:7-10) Ngaloo ndlela isiprofeto seBhayibhile sazaliseka, kuba uThixo wayekuxele kwangaphambili ukutshatyalaliswa kwama-Amaleki, awayeziintshaba ezingendawo zabantu bakhe. (Dut. 25:17-19) Kusenokwenzeka ukuba oonyana bakaHaman babengabokugqibela kolo hlanga luqalekisiweyo.
28, 29. (a) Kwakutheni ukuze uYehova afune uEstere nabantu bakhe babandakanyeke emfazweni? (b) Kutheni umzekelo kaEstere uyintsikelelo kuthi namhlanje?
28 UEstere kwafuneka athwale uxanduva esemncinci
29 Nakuba kunjalo, amaKristu alwa imfazwe yokomoya; uSathana uzimisele nangakumbi ukutshabalalisa ukholo lwethu kuYehova uThixo. (Funda eyesi-2 kwabaseKorinte 10:3, 4.) Enjani intsikelelo ukuba nomzekelo onjengokaEstere! Njengaye, ngamana singabonakalisa ukholo ngokusebenzisa ubulumko nomonde xa sizama ukweyisela abantu ngenkalipho nangokuzimisela ukumela abantu bakaThixo.
^ isiqe. 26 Ukumkani wawanika usuku lwesibini amaYuda ukuze agqibezele ukubulala iintshaba zawo. (Estere 9:12-14) Nanamhlanje, amaYuda asalubhiyozela olo loyiso nyaka ngamnye ngenyanga ka-Adare, engqamana nokuphela kukaFebruwari nokuqala kukaMatshi. Lo msitho ubizwa ngokuba yiPurim, eyathiywa ngamaqashiso enziwa nguHaman ukuze atshabalalise uSirayeli.


text:
EINDONESIA
Umsebenzi Ukhula Ngokukhawuleza
Xa iinkokeli zeecawa zeNgqobhoko zeva ngenkululeko yokunqula eyayinikwe amaNgqina kaYehova, iintliziyo zaba lihlwili. Abefundisi bamaProtestanti kunye namagosa ecawa, bebonke bengaphezu kwe-700, benza intlanganiso eJakarta yokucela urhulumente ukuba aphinde awuvale umsebenzi. Kodwa urhulumente akazange avume.
Njengoko iindaba zokuvulwa komsebenzi zazisasazeka kulo lonke ilizwe, abantu abaninzi abanomdla babhalela iofisi yesebe becela iincwadi okanye isifundo seBhayibhile. Ngo-2003, bangaphezu kwe-42 000 abantu ababeye kwiSikhumbuzo, beliphindaphinda ngaphezu kwesibini inani labavakalisi balapho. Babephantse babeyi-10 000 abantu ababekwindibano eyayiseJakarta, kukho negosa eliphezulu leSebe Lemibandela Yezonqulo. Eli gosa lamangaliswa kukubona abantu abaselula nabadala betyhila izibhalo kwiiBhayibhile zabo. Laqinisekisa abazalwana ukuba lizimisele ukulungisa inkcazelo engachananga ngamaNgqina kaYehova.
Ukuvulwa komsebenzi kwanika abathunywa bevangeli ithuba lokuba babuyele eIndonesia. Abaqala bafika yayinguJosef noHerawati Neuhardt * (ababevela kwiiSolomon Islands), uEsa noWilhelmina Tarhonen (ababevela eTaiwan), uRainer noFelomena Teichmann (ababevela eTaiwan) kunye noBill noNena Perrie (ababevela eJapan). Emva kwabo kwafika abathunywa bevangeli abatsha abaphumelele eGiliyadi, ababefumene izabelo zokuya kukhonza kuMntla weSumatra, eKalimantan, kuMntla weSulawesi nakwezinye iindawo ezisemaphandleni.
Ngo-2005, iofisi yesebe yaqhuba iiklasi ezimbini ezintsha zesikolo sobuthixo. UJulianus Benig, ongomnye wabaqeqeshi kwiSikolo Sokuqeqesha Abalungiseleli (ngoku esibizwa ngokuba siSikolo Sabavangeli BoBukumkani) uthi, “Ndandikuvuyela nyhani ukunceda abafundi ukuba baphucule indlela abafundisa nabathetha ngayo nokuba basetyenziswe ngakumbi yintlangano.” Abaninzi abaphumelele kwesi sikolo ngoku bangoovulindlela abakhethekileyo kunye nabaveleli beziphaluka. Abazalwana abaninzi ababekwiklasi yokuqala yeSikolo Sabaveleli Abahambahambayo * baqaliswa ukuqeqeshwa ngoxa umsebenzi wawusavaliwe. Esi sikolo sitsha sabanceda bakwazi ukuqhubeka nezabelo zabo emva kokuba umsebenzi uvuliwe. UPonco Pracoyo, owayekwiklasi yokuqala, uthi: “Esi sikolo sandinceda ndanovelwano olungakumbi ndaza ndazimisela ngakumbi kumsebenzi wam wokuba ngumveleli wesiphaluka. Sasihlaziya yaye sikhuthaza!”
Ukuphumeza Intswelo Engxamisekileyo
Kwiminyaka eyi-25 yokuvalwa komsebenzi, amabandla amaninzi eIndonesia ayehlanganisana emakhayeni amancinane abazalwana. Ayembalwa amabandla awayenemali yokwakha iiHolo zoBukumkani, yaye kwakunzima ukufumana imvume yokwakha iindawo ezintsha zokunqulela. Ngenxa yokuba amabandla ayesanda ngokukhawuleza, iofisi yesebe yaseka iSebe Lokwakhiwa KweeHolo ZoBukumkani (ngoku elibizwa ngokuba liSebe Lasekuhlaleni Lokwakha Nelenza Iiplani) ukuze kwakhiwe ngokukhawuleza.
Enye yeendawo ezancedakala kuqala kwindlela entsha yokwakha siSiqithi saseNias kuMntla weSumatra. UHaogo’aro Gea, umzalwana owayenexesha ekhonza kwiBandla laseGunungsitoli, uthi: “Saba nemincili sakuva ukuba siza kuba neHolo yoBukumkani entsha. Iofisi yesebe yathumela amatsha-ntliziyo akhayo asixhenxe ukuze avelele lo msebenzi wokwakha, owagqitywa ngo-2001.” UFaonasökhi Laoli, ilungu lekomiti yokwakha yasekuhlaleni, uthi: “Ngaphambili sasihlanganisana kumakhaya amancinane abazalwana, yaye abantu basekuhlaleni babewajongela phantsi amaNgqina kaYehova. Kodwa yathi yakugqitywa ukwakhiwa iHolo yoBukumkani, abantu abayi-20 ababesiza kwiintlanganiso banda baya kutsho kwabayi-40. Kwiinyanga nje eziyi-12, banda ngaphezu kwe-500 pesenti. Indawo yethu yokunqula yeyona ibukekayo ekuhlaleni, yaye abantu bayawahlonela ngoku amaNgqina kaYehova.”
Ngo-2006, eBandung, eNtshona Java, abazalwana baqalisa ukukhangela isiza sokwakha iHolo yoBukumkani yokuqala kweso sixeko. USingap Panjaitan, ongumdala owayekhonza kwikomiti yokwakha, uthi: “Kwasithatha iinyanga eziyi-12 ukufumana isiza esifanelekileyo. Kodwa, ngaphambi kokuba abasemagunyeni basinike imvume yokwakha, ubuncinane kwakufuneka abamelwane abangengomaNgqina abayi-60 bavume ukuba sakhe. Baba yi-76 abavumayo, kuquka ibhinqa elalinempembelelo kakhulu nelalichasa ekuqaleni. Xa yagqitywayo, samema abamelwane kunye nosodolophu waseBandung ukuba baze kuyibona. Lo sodolophu wathi: ‘Le ndawo yokunqula icocekileyo ingumzekelo wokulandelwa zizo zonke iicawa.’” Le Holo yoBukumkani inemigangatho emibini yanikezelwa ngo-2010.
Ukususela ngo-2001, kuye kwakhiwa iiHolo zoBukumkani ezingaphezu kwe-100 eIndonesia, kodwa kufuneka ezingakumbi.
^ isiqe. 3 Ibali lobomi bukaHerawati Neuhardt likuVukani! kaFebruwari 2011.
^ isiqe. 1 Ngoku sibizwa ngokuba siSikolo Sabaveleli Besiphaluka Nabafazi Babo.


text:
Ibali 101: UYesu Uyabulawa
KHANGELA le nto yoyikekayo yenzekayo! UYesu uyabulawa. Bamxhome emthini. Kubethelelwe izikhonkwane ezandleni nasezinyaweni zakhe. Umntu unokuyenzela ntoni into enje kuYesu?
Kungenxa yokuba abanye abantu bamthiyile uYesu. Ngaba uyazi ukuba ngoobani? Omnye wabo yingelosi engendawo uSathana uMtyholi. Ungulowo wabangela ukuba uAdam noEva bangamthobeli uYehova. Yaye uSathana nguye owabangela ukuba iintshaba zikaYesu zenze obu bubi boyikekayo
Kwanangaphambi kokubethelelwa kukaYesu apha emthini, iintshaba zakhe zamkhohlakalela. Usayikhumbula indlela ezeza ngayo emyezweni waseGetsemane zaza zemka naye? Yayingoobani ezo ntshaba? Ewe, yayiziinkokeli zonqulo. Masibone okwenzekayo emva koko.
Xa uYesu ethatyathwa ziinkokeli zonqulo, abapostile bakhe bayabaleka. Bamshiya yedwa uYesu neentshaba zakhe, kuba bayoyika. Kodwa umpostile uPetros noYohane ababaleki baye kude. Bayalandela ukuze babone okwenzeka kuYesu.
Ababingeleli basa uYesu kwindoda enkulu uAnas, eyayingumbingeleli omkhulu ngaphambili. Isihlwele asihlali xesha lide apha. Emva koko bemka noYesu bamse endlwini kaKayafa, ongumbingeleli omkhulu ngoku. Kudibene iinkokeli ezininzi zonqulo endlwini yakhe.
Apha kwaKayafa kuthethwa ityala. Kungeniswa abantu abathetha ubuxoki ngoYesu. Zonke iinkokeli zonqulo zithi: ‘UYesu makabulawe.’ Zimtshicela ebusweni, zize zimbethe ngamanqindi
Ngoxa kuqhubeka yonke le nto, uPetros uphandle eyadini. Bubusuku obubandayo, yaye ke abantu babase umlilo. Ngoxa bothileyo, omnye umkhonzazana ujonga uPetros, athi: ‘Nale ndoda ibihamba noYesu.’
‘Hayi, bendingahambi naye!’ uyaphendula uPetros.
Izihlandlo ezithathu abantu bathi kuPetros ubekunye noYesu. Kodwa sihlandlo ngasinye uPetros uthi akuyonyaniso oko. Kwisihlandlo sesithathu uPetros ethetha oku, uYesu uyaguquka aze amjonge. UPetros ubuhlungu kuba exokile, aze aphume, alile.
Ekuphumeni kwelanga ngoLwesihlanu, ababingeleli bahamba noYesu bamse kwindawo yabo yentlanganiso, iholo yeNtlanganiso yamatyala. Apha bathetha ngento abaza kuyenza kuye. Bamsa kuPontiyo Pilato, umlawuli wesithili sakwaYuda.
‘Lo mntu ungendawo,’ batsho ababingeleli kuPilato. ‘Ufanelwe kukubulawa.’ Emva kokubuza uYesu imibuzo, uPilato uthi: ‘Andiboni nto iphosakeleyo ayenzileyo.’ UPilato uthumela uYesu kuHerode Antipas. UHerode ngumlawuli waseGalili, kodwa uhlala eYerusalem. NoHerode akaboni nto iphosakeleyo yenziwe nguYesu, ngoko umbuyisela kuPilato.
UPilato ufuna ukumkhulula uYesu. Kodwa iintshaba zikaYesu zifuna kukhululwe elinye ibanjwa kunokuba kukhululwe yena. Lo ngumphangi uBharabhas. Ngoku kumalunga nemin’ emaqanda xa uPilato emkhuphela phandle uYesu. Uthi ebantwini: ‘Nanku! uKumkani wenu!’ Kodwa ababingeleli abakhulu bayakhwaza: ‘Mshenxise! Mbulale! Mbulale!’ Ngoko uPilato ukhulula uBharabhas, baze bemke naye uYesu ukuya kumbulala.
Ekuqaliseni kwenjikalanga yangoLwesihlanu uYesu ubethelelwa emthini. Akunakubabona kulaa mfanekiso, kodwa macala omabini uYesu uphahlwe ngabenzi-bubi nabo babulawelwa emthini. Ngaphambi nje kokufa kukaYesu, omnye uthi kuye: ‘Uze undikhumbule xa usebukumkanini bakho.’ Aphendule uYesu: ‘Inene, uya kuba nam eParadesi.’
Ayisosithembiso sihle na eso? Uyayazi na iparadesi athetha ngayo uYesu? Yayiphi iparadesi eyenziwa nguThixo ekuqaleni? Yayisemhlabeni. Xa uYesu elawula njengokumkani ezulwini, uya kubuyisela loo mntu ebomini ukuze anandiphe iParadesi emhlabeni. Akusivuyisi na ako?
Mateyu 26:57-75; 27:1-50; Luka 22:54-71; 23:1-49; Yohane 18:12-40; 19:1-30
Imibuzo
- Ngubani oyena mntu uphambili ekubulaweni kukaYesu?
- Benza ntoni abapostile xa uYesu ethatyathwa ziinkokeli zonqulo?
- Kwenzeka ntoni endlwini kaKayafa, umbingeleli omkhulu?
- Kutheni uPetros ephuma aze alile?
- Emva kokuba uYesu ebuyiselwe kuPilato, bakhwaza besithini ababingeleli abakhulu?
- Kwenzeka ntoni kuYesu ekuqaliseni kwenjikalanga yangoLwesihlanu, yaye umthembisa ntoni umenzi-bubi oxhonywe kumthi osecaleni kwakhe?
- Iza kuba phi iParadesi uYesu awathetha ngayo?
Imibuzo eyongezelelekileyo
- Funda uMateyu 26:57-75.
Amalungu enkundla ephakamileyo yamaYuda abonisa njani ukuba akhohlakele? (Mat. 26:59, 67, 68)
- Funda uMateyu 27:1-50.
Kutheni sinokuthi uYudas wayengazisoli ngokwenene? (Mat. 27:3, 4; Mar. 3:29; 14:21; 2 Kor. 7:10, 11)
- Funda uLuka 22:54-71.
Sinokufunda ntoni ekukhanyeleni kukaPetros uYesu ngobusuku bokungcatshwa nokubanjwa kwakhe? (Luka 22:60-62; Mat. 26:31-35; 1 Kor. 10:12)
- Funda uLuka 23:1-49.
Wasabela njani uYesu kokungekho sikweni okwenziwa kuye yaye sinokufunda ntoni kuye? (Luka 23:33, 34; Roma 12:17-19; 1 Pet. 2:23)
- Funda uYohane 18:12-40.
Yintoni eboniswa sisibakala sokuba nangona uPetros wakha wabanjwa kukoyika abantu okwethutyana, kodwa waba ngumpostile obalaseleyo? (Yoh. 18:25-27; 1 Kor. 4:2; 1 Pet. 3:14, 15; 5:8, 9)
- Funda uYohane 19:1-30.
Yiyiphi imbono elungeleleneyo awayenayo uYesu ngezinto eziphathekayo? (Yoh. 2:1, 2, 9, 10; 19:23, 24; Mat. 6:31, 32; 8:20)
Amazwi awathethwa nguYesu ngaphambi kokufa kwakhe abonisa njani ukuba waluphakamisa ngenkalipho ulongamo lukaYehova? (Yoh. 16:33; 19:30; 2 Pet. 3:14; 1 Yoh. 5:4)
Funda Okungakumbi
Nkqaya uYohane 3:16
Funda oko kuthethwa nguYohane 3:16, uze ukusebenzise xa uye kushumayela.


text:
INQAKU ELINGUMXHOLO | ITHETHA NGANTONI IBHAYIBHILE?
Sabakho Njani Apha?
Ngamazwi nje amafutshane, incwadi yokuqala yeBhayibhile, iGenesis, ichaza indlela eyaqala ngayo indalo yonke: “Ekuqaleni uThixo wadala amazulu nomhlaba.” (Genesis 1:1) Emva kokuba uThixo edale izityalo nezilwanyana, wadala abantu bokuqala, uAdam noEva. Bona babengafani nezilwanyana kuba abantu banomlinganiselo weempawu zikaThixo, kuquka inkululeko yokuzikhethela. Ngoko, babeza kuphendula ngezenzo zabo. Ukuba babethobele imiyalelo kaThixo, babeza kuba ngabazali bokuqala bentsapho yabantu eyayiza kuphila ngoxolo emhlabeni yaye ifezekile ngonaphakade.
Noko ke, enye ingelosi, okanye isidalwa somoya, sabasebenzisela injongo yaso engafanelekanga. Saba nguSathana, gama elo elithetha “Umchasi.” Esebenzisa inyoka, uSathana wakhohlisa uEva emxelela ukuba angonwaba ngakumbi ngaphandle kokwalathiswa nguThixo. UAdam noEva balandela uSathana, bamshiya uMenzi wabo. Ngenxa yolo khetho lwabo lungafanelekanga, abazali bethu bokuqala baphulukana nobomi obungunaphakade baza badlulisela isono, ukungafezeki nokufa kuyo yonke inzala yabo.
Ngoko nangoko, uThixo wavakalisa injongo yakhe yokulungisa lo monakalo waza wavulela inzala ka-Adam indlela yokufumana ubomi obungunaphakade. Wathi ‘imbewu’
Ngoxa ibisalindelwe, uSathana ebesoloko ezama ukuyithintela loo njongo kaThixo intle. Isono nobungendawo banda okomlilo wedobo. UThixo wazimisela ukubatshabalalisa abo bangendawo ngomkhukula. Wayalela uNowa olilungisa ukuba akhe umkhombe
Kwisithuba esingangonyaka emva kokuqalisa koMkhukula, uNowa nentsapho yakhe baphuma emkhombeni sele ucociwe umhlaba. Kodwa yona ‘imbewu’ yayingekabikho.


text:
APRILI 7, 2014
EUzbekistan
Ngaba Ziyaphucuka Iimeko ZamaNgqina KaYehova AseUzbekistan?
AmaNgqina kaYehova aseUzbekistan ajonge ngamehl’ abomvu njengoko kukhangeleka ngathi abasemagunyeni beli baza kubavumela banqule ngaphandle kweziphazamiso. UIgor Yurchenko, owamela amaNgqina kaYehova kwiingxoxo ababa nazo nabasemagunyeni baseUzbekistan ngo-2013 uthi: “Siqaphele into yokuba, noko ngoku iingxoxo esiba nazo neziphathi-mandla zaseUzbekistan zibonisa ukuba kukho utshintsho oluza kwenzeka. Sithemba ukuba kungekudala ezi ngxoxo zethu ziza kuphumel’ entweni.”
Abasemagunyeni baseUzbekistan bakhulula uAbdubannob Akhmedov ngoMatshi 2, 2013, wayefanele ukuba uthothoze iminyaka emithandathu enesiqingatha kodwa wakhululwa emva kweminyaka engaphezu nje kwemine enesiqingatha. Wayengomnye kumaNgqina amathathu awabanjwa ngenxa nje yokuba ekhonza. Amanye amabini akhululwa ngo-2012. Sithethanje akukho maNgqina abanjiweyo eUzbekistan.
Kwiinyanga ezithile emva kokukhululwa kukaMnu. Akhmedov, abasemagunyeni baseUzbekistan bazimisela ukuba baza kutshintsha baze bawahlonele amalungelo abantu. NgoJulayi 5, 2013, urhulumente waseUzbekistan wazisa i-UN Human Rights Council Working Group ukuba ukulungele ukuhambisana nezivumelwano zeli bhunga ngokuba ilihlonele ilungelo lenkululeko yonqulo labo bonke abantu namaqela lize lingabi namkhethe.
Iinzame Zokubhalisa Amabandla Amatsha
Sithethanje, linye kuphela ibandla lamaNgqina kaYehova elibhaliswe ngokusemthethweni eUzbekistan, likwidolophu yaseChirchik, kwingingqi yaseTashkent. Kodwa ke, uninzi lwamaNgqina kaYehova luhlala kwezinye iingingqi. Kuba engazange akwazi ukubhalisa amabandla ukususela ngo-1996, amaNgqina ahlala esengozini yokuhlaselwa yaye awakhuselwa ngumthetho xa ehlanganisene. Lo kaYurchenko uphinda athi: “Sinethemba lokuba iingxoxo esiba nazo ziza kuphumela ekubeni amabandla amaNgqina kaYehova aseUzbekistan abhaliswe ngokusemthethweni.”
AmaNgqina kaYehova aseUzbekistan ayakuvuyela ukwazi ukuba aza kunqula ngaphandle kweziphazamiso, yaye anethemba lokuba kungekudala amabandla awo aza kubhaliswa ngokusemthethweni.


text:
INQAKU ELINGUMXHOLO
Umbona Ngantoni Umhlobo Wokwenene?
NgoDisemba 25, 2010 ibhinqa laseBritani elineminyaka eyi-42 ubudala, labhala ngokufuna ukuzibulala kwiWebhsayithi yokuncokola. Lalibonakala lifuna uncedo. Nangona “lalinabahlobo” kwi-intanethi abangaphezu kwewaka, akukho namnye kubo owalincedayo. Kusuku olulandelayo, amapolisa alifumana eli bhinqa sele libanda, kuba lalisele iipilisi zokuzibulala.
Kule mihla, ngenxa yeteknoloji siyakwazi ukuba namakhulu okanye amawaka “abahlobo,” ngokusuka nje sibameme kwiiWebhsayithi zokuncokola. Yaye xa ufuna ukubuphelisa obo “buhlobo,” kulula ukusuka nje ucime igama laloo mntu. Noko ke, intlungu eyehlele eli bhinqa laseBritani, ibonisa ukuba kusenzima kubantu abaninzi ukufumana abahlobo bokwenene. Ukungqina oko, uhlolisiso lwakutshanje lubonisa ukuba lehlile inani labantu abangabahlobo bokwenene, nangona bebaninzi abakwiiWebhsayithi zokuncokola.
Njengabantu abaninzi, usenokuba uyavuma ukuba kubalulekile ukuba nabahlobo bokwenene. Mhlawumbi uyabona nokuba ukuba ngumhlobo akuphelelanga nje ekucofeni amaqhosha ekhompyutha okanye efowuni. Yintoni oyilindeleyo kumhlobo wakho? Unokuba nguye njani umhlobo wokwenene? Unokubuqinisa njani ubuhlobo benu?
Khawuqwalasele la macebiso mane anokukunceda, uze ubone nendlela enokukunceda ngayo iBhayibhile ukwazi ukuba ngumhlobo wokwenene.
1. Yiba Ngumhlobo Okhathalayo
Ukuba ngumhlobo wokwenene kubandakanya ukuzinikela. Ngamany’ amazwi, umhlobo wokwenene ukukhathalele yaye uzimisele ukukunceda. Kodwa ubuhlobo obunjalo bufanele buze macala, yaye kufuneka sizibhokoxe xa sibuhlakulela. Oko kuba nemiphumo emihle. Zibuze, ‘Ngaba ndikulungele ukuncama ixesha, amandla nemali yam ngenxa yomhlobo wam?’ Khumbula ukuba, ukuze ufumane umhlobo wokwenene, umele kuqala wena ube ngumhlobo wokwenene.
OKO KULINDELEKILEYO KUMHLOBO
UIrene: “Njengokuba kufuna ixesha nenyameko ukwenza igadi entle, kukwanjalo nangobuhlobo. Qala ngokuzimisela ukuba ngumhlobo wokwenene. Yiba nobubele nomdla kwabanye. Yaye kulungele ukuncama ixesha lakho xa kuyimfuneko.”
ULuis Alfonso: “Abantu bale mihla bacingela iziqu zabo kunokucingela abanye. Ngoko ndiyixabisa gqitha into yokubona umntu ebonisa umdla wokwenene kum engalindelanga mbuyekezo.”
ITHINI IBHAYIBHILE?
“Kanye njengoko nifuna abantu benze kuni, yenzani ngendlela efanayo kubo. Ziqheliseni ukupha, yaye abantu baya kunipha.” (Luka 6:31, 38) Apha uYesu ukhuthaza ukuba sibacingele abanye yaye sibe nobubele kubo. Oko kuya kukwenza ube ngumhlobo wokwenene. Ukuba ukulungele ukubanceda abahlobo bakho ngaphandle kokufuna imbuyekezo, oko kuya kubenza bakuthande ngakumbi.
2. Ncokola Nomhlobo Wakho
Ubuhlobo benu abunakuqina ukuba anincokoli rhoqo. Ngoko thethani ngezinto enizithandayo. Mamela xa umhlobo wakho ethetha, yaye luhlonele uluvo lwakhe. Mncome yaye umkhuthaze xa kufanelekile. Maxa wambi, kusenokufuneka umcebise okanye umluleke umhlobo wakho, ibe akusoloko kulula ukwenjenjalo. Kodwa ukuba ungumhlobo onyanisekileyo uya kuba nesibindi sokumluleka nokumnceda ngobuchule umhlobo wakho.
OKO KULINDELEKILEYO KUMHLOBO
UJuan: “Umhlobo wokwenene umele akwazi ukuluchaza ngokukhululekileyo uluvo lwakhe, kodwa angacaphuki xa ungavumelani naye.”
UEunice: “Ndibaxabisa gqitha abahlobo abakulungeleyo ukuchitha ixesha kunye nam yaye bandimamele, ingakumbi xa ndineengxaki.”
USilvina: “Abahlobo bokwenene baya kukuxelela inyani—nokuba iyakrakra—kuba bakukhathalele.”
ITHINI IBHAYIBHILE?
“Wonke umntu umele akhawuleze ukuva, acothe ukuthetha, acothe ukuqumba.” (Yakobi 1:19) Abahlobo bokwenene bayamxabisa umntu omamelayo xa bethetha naye. Kodwa ke, ukuqhabalaka wedwa kuya kwenza abanye bavakalelwe kukuba ucinga ukuba ubhetele kunabo. Ngoko mamela xa umhlobo wakho efuna ukuphalaz’ imbilini yakhe kuwe. Yaye ungacaphuki xa ekuxelela inyani. IMizekeliso 27:6 ithi: “Amanxeba [omhlobo] othandayo athembekile.”
3. Sukulindela Okungaphaya Kumhlobo Wakho
Okukhona buqina ubuhlobo, kokukhona buya kuqapheleka ubuthathaka bakhe. Abahlobo bethu abafezekanga njengathi. Ngoko ke asimele silindele ukuba abahlobo bethu bangazenzi iimpazamo. Kunoko, kubalulekile ukubancoma xa besenza izinto ezintle size sizamkele iimpazamo zabo.
OKO KULINDELEKILEYO KUMHLOBO
USamuel: “Maxa wambi sibadlel’ indlala abanye ngokuthi sibagwebe ngokungeyomfuneko. Xa sikhumbula ukuba nathi siyazenza iimpazamo, kuya kuba lula ukubaxolela abanye.”
UDaniel: “Yamkele into yokuba abahlobo bakho baya kuzenza iimpazamo. Xa kuvela iingxaki, zicombululeni ngokukhawuleza nize nizame ukuziphosa kwelokulibala.”
ITHINI IBHAYIBHILE?
“Sonke siyakhubeka izihlandlo ezininzi. Ukuba kukho nabani na ongakhubeki zwini, lowo uyindoda egqibeleleyo, ekwaziyo ukuwubamba ngomkhala kwanomzimba wayo uphela.” (Yakobi 3:2) La mazwi anokusinceda sibaqonde ngakumbi abahlobo bethu. Yaye oko kunokusenza sizibethe ngoyaba iimpazamo zabo ezingenamsebenzi, endaweni yokucaphuka. IBhayibhile ithi: “Qhubekani ninyamezelana yaye nixolelana ngesisa ukuba nabani na unesizathu sokukhalazela omnye. . . . Ke, phezu kwazo zonke ezi zinto, yambathani uthando, kuba lungumxokelelwane ogqibeleleyo womanyano.”—Kolose 3:13, 14.
4. Hlobana Nabantu Abahlukahlukeneyo
Yinyaniso into yokuba simele sibakhethe abahlobo. Kodwa oko akuthethi kuthi simele sikhethe oontanga bethu okanye uhlobo oluthile lwabantu kuphela njengabahlobo. Ukuxuba abantu abakubudala nabaneemvelaphi ezahlukahlukeneyo, kunokuba yingenelo ngokwenene.
OKO KULINDELEKILEYO KUMHLOBO
U-Unai: “Ukuba nabahlobo abalingana nawe nabathanda izinto ozithandayo, kufana nqwa nokunxiba kuphela impahla enombala omnye owuthandayo. Noba uwuthanda kangakanani na loo mbala wempahla, ekuhambeni kwexesha uza kukudika.”
UFunke: “Ukuba nabahlobo abangafaniyo kundenze ndakhula. Ndiye ndaba nabahlobo abangalinganiyo ngeminyaka nabasuka kwiindawo ezingafaniyo, nto leyo endenze ndangeneka; yaye nabahlobo bam bayayixabisa loo nto.”
ITHINI IBHAYIBHILE?
“Ngoko ke, njengembuyekezo—ndithetha njengakubantwana bam—ndisithi, phangalalani ngokunjalo nani.” (2 Korinte 6:13) IBhayibhile isikhuthaza ukuba sithande zonke iintlobo zabantu. Ukuba nabahlobo abahlukahlukeneyo kunokukwenza uphangalale yaye uthandwe ngabantu.
Funda Okungakumbi
Ngumntu Onjani Umhlobo Wokwenene?
Kulula ukufumana abahlobo abangakuthandiyo kodwa ungabafumana njani aba bokwenyaniso?